Gereja All Saint’s Ladang Tiga terima peruntukan UNIFOR

NIAH : Gereja All Saint’s Ladang Tiga di Jalan Miri-Bintulu terima peruntukan Unit Hal Ehwal Agama-Agama Lain (UNIFOR) berjumlah RM80,000 daripada Menteri Muda Wanita, Keluarga dan Pembangunan Kanak-kanak, Rosey Yunus petang kelmarin.

Rosey yang merangkap Ahli Dewan Undangan Negeri (ADUN) Bekenu berkata, peruntukan ini adalah daripada Kerajaan Sarawak dan ini menunjukkan keprihatinan kerajaan kepada rakyat di sini.

Beliau berkata demikian ketika lawatan kerja untuk melihat Gereja All Saint’s Ladang Tiga yang telah siap dibina dengan kos RM150,000 juga hasil bantuan peruntukan daripada UNIFOR.

“Tahniah kepada Jawatankuasa All Saint’s Ladang Tiga yang diketuai Latif Agau selaku Pengerusi yang telah berjaya mendapatkan kontraktor yang betul dengan penyiapan gereja besar sepadan dengan kos peruntukan.

“Sarawak sebuah negeri yang istimewa kerana mempunyai UNIFOR dan tidak ada negeri lain di Malaysia yang mempunyai pertubuhan seperti UNIFOR ini,” jelasnya.

Sehubungan itu, masyarakat yang berbilang kaum dan agama harus memberi sokongan kepada kerajaan Sarawak yang diterajui oleh Ketua Menteri Datuk Patinggi Abang Johari Tun Openg.

“Sarawak menjadi contoh di Malaysia kerana dapat menggunakan dana sendiri dalam membangunkan sosial keagamaan.

“Keistimewaan Sarawak ini harus kita pertahankan, dan Sarawakid tak terikat dengan kerajaan lain, politik kita juga stabil maka teruskan sokongan kepada kerajaan Sarawak, jangan cepat percaya kepada janji parti lain,” tambahnya.

Sementara itu, Latif Agau berkata bahawa pihak mereka akan membina sebuah dewan serbaguna berdekatan gereja tersebut.

Jelasnya, projek pembinaan dewan tersebut tergendala akibat penularan wabak Covid-19 dan pelaksanaan Perintah Kawalan Pergerakan (PKP) sejak 18 Mac lalu.

Oleh Adum Liu

See author's posts


Doa negara pulih daripada Covid-19

KUALA LUMPUR: Lazimnya setiap kali sambutan Thaipusam, Kuil Sri Subramaniar Swamy di Batu Caves akan dibanjiri lautan manusia terutama penganut Hindu dari seluruh negara, termasuk pelancong asing dari pelbagai negara.

Namun suasana sambutan tahun ini berbeza, kuil itu dikawal ketat polis semalam, selain tidak ada sebarang sambutan di mana-mana kuil berikutan pelaksanaan Perintah Kawalan Pergerakan (PKP).

Walaupun begitu, Thaipusam tahun ini tetap diraikan penganut Hindu di rumah masing-masing dengan bersembahyang mendoakan negara segera pulih dari pandemik Covid-19, yang sudah lebih setahun melanda dunia dan merubah norma kehidupan sebelum ini.

Pekerja swasta, N.Kumari, 35, ketika dihubungi berkata beliau sekeluarga mandi serbuk kunyit sebelum bersembahyang di rumah dan menggunakan platform media sosial untuk menghantar ucapan Selamat Hari Thaipusam kepada rakan dan keluarga.

Ketua Pengarah Kesihatan Tan Sri Dr. Noor Hisham Abdullah dalam catatan terkini di akaun facebooknya, semalam menyampaikan ucapan ‘Have a Safe and Happy Thaipusam’ kepada semua kaum Hindu yang menyambut Thaipusam.

Beliau turut mengingatkan semua supaya mengamalkan penjarakan sosial, kerap membasuh tangan dan memakai pelitup muka dengan sempurna – menutup bahagian hidung, mulut dan dagu.

Thaipusam merupakan perayaan yang disambut penganut Hindu di seluruh dunia pada bulan ‘Thai’, iaitu bulan ke-10 dalam kalendar Tamil bagi memperingati peristiwa Dewa Murugan menerima lembing suci daripada ibunya Dewi Parvati bagi menghapuskan kuasa jahat, Soorapadman, dan mengembalikan kemakmuran serta kesejahteraan manusia.

Arca Dewa Murugan dibawa dari kuil Jalan Bandar ke Kuil Sri Subramaniar Swamy di Batu Caves semalam mengikut prosedur operasi standard (SOP) yang ditetapkan kerajaan termasuk tidak boleh berhenti di mana-mana lokasi, pengikut tidak lebih daripada 10 orang, tiada  muzik dan tiada pemerhati sepanjang jalan.

Tinjauan Bernama di  kuil berkenaan di Batu Caves semalam mendapati masih terdapat beberapa individu yang berdegil dan hadir ke kuil berkenaan, bagaimanapun mereka dilihat beredar setelah dinasihatkan oleh anggota polis.– Bernama

See author's posts


MEMARTABATKAN ETNIK MINORITI SARAWAK

PADA 15 Februari (Selasa) lepas Rang Undang-undang Tafsiran (Pindaan) 2022 telah diluluskan sebulat suara dalam Persidangan Dewan Undangan Negeri.

Antara lain, pemindaan RUU itu termasuklah untuk mengemas kini senarai kaum Bumiputera Sarawak dengan memasukkan 12 lagi kaum tambahan dalam jadual Ordinan Tafsiran pada Klausa 6 (a) Artikel 161A Perlembagaan Persekutuan.

Sebelum ini, dalam Jadual Ordinan Tafsiran 2005, etnik minoriti yang terdiri daripada   Bagatan, Bakong, Bemali, Berawan, Dalik, Jatti Meirek, Lakiput, Narom, Sa’ban, Tatau, Tring, dan Vaie tidak disenaraikan di bawah kategori Bumiputera, hanya dalam kelompok “lain-lain”.

Perkara ini amat lantang disuarakan oleh Allahyarham  Pehin Sri Adenan Satem ketika beliau menjadi Ketua Menteri ke-5 Sarawak, dan kini ia direalisasikan kerajaan Gabungan Parti Sarawak (GPS) di bawah teraju Datuk Patinggi Tan Sri Abang Johari.

Begitulah keadaannya, akibat kestabilan politik di Sarawak, apa-apa yang diimpikan rakyat jelata, dapat dilaksanakan, waima mengambil masa yang lama, namun tetap terlaksana walaupun tampuk pemerintahan berpindah tangan, kerana tangan yang pergi menghulur legasi, dan tangan yang datang menyambutnya dengan penuh tanggungjawab serta ketekunan yang tulen.

Teruja

Sudah tentu sekali kelulusan RUU berkenaan amat dialu-alukan oleh etnik-etnik minoriti berkenaan memandangkan tindakan berkenaan juga satu pengiktirafan terhadap kepelbagaian kaum di Sarawak yang jauh lebih unik sifatnya berbanding dengan komposisi masyarakat rakan kongsi kita di sebelah Persekutuan Malaya.

Kita rakyat Sarawak, pada keseluruhannya, berasa teruja dengan pindaan yang amat positif sekali itu dalam menampilkan lagi rakan-rakan kita yang selama ini terasa curiga akan status mereka dalam masyarakat kita ini.

Apabila sudah mendapat pengiktirafan sedemikian, maka mudahlah bagi setiap etnik menyerlahi identiti keturunan masing-masing, serta karektor sosial, kebudayaan dan asal-usul masing-masing.

Apa yang menarik mengenai pindaan itu adalah, ada dalam kalangan rakyat Sarawak sendiri tidak sedar yang masih wujud beberapa kelompok lagi rakyat kita yang sepatutnya menikmati taraf Bumiputera telah ditiadakan dalam Perlembagaan Persekutuan sebelum ini.

Malah, ada dalam kalangan kita berasa belum pernah mendengar akan kewujudan kelompok-kelompok etnik tertentu, kecuali bagi mereka yang rajin membaca makalah-makalah, journal dan tulisan-tulisan pakar penyelidik terdahulu seperti yang terkandung dalam Sarawak Gazette, Journal Muzium, buku-buku sejarah, dan seumpamanya.

Malah, bagi peminat sastera tradisi seperti syair, pantun, penglipur lara dan seumpamanya, hanya mereka yang ‘tajam’ dan tekun akan kesenian dapat menangkap isi kandung yang mengaitkan pekuliariti etnik-etnik yang ‘terpinggir’ itu.

Mujurlah, akibat kegigihan dan kesungguhan GPS, maka hak itu berjaya diambil kira dan kita pun dapatlah berbangga bahawa warna-warni kepelbagaian masyarakat Sarawak jauh lebih gemilang lagi.

Selepas ini wajarlah etnik-etnik yang baru disenaraikan itu menampilkan diri untuk diperkenalkan secara lebih mendalam lagi melalui acara-acara seperti Simposium Budaya, Simposium Bahasa, tarian-tarian, pertunjukan adat resam dan seumpamanya.

Hal ini kerana, masing-masing etnik yang selama ini ‘tersorok’ daripada khalayak sebenarnya juga memiliki identiti sendiri yang jarang-jarang atau belum pernah diketahui umum.

Bagatan

Sebagai contoh, tidak ramai yang tahu bahawa etnik Bagatan itu juga dikenali sebagai Bekatan atau Bukitan. Mereka asalnya adalah dari kalangan kaum Kenyah, yang berasal dari Kapuas, Kalimantan, kemudian berpindah ke daerah kecil seperti Merit dan Metah dalam Bahagian Kapit, Sarawak, selain ke beberapa daerah kecil dalam Bahagian Bintulu.

Lama-kelamaan, ada daripada kalangan mereka yang memperoleh pendidikan yang baik, berkhidmat dalam sektor kerajaan dan swasta, dan ramai yang kahwin campur dengan etnik-etnik lain. Terdapat segelintir pula yang dikatakan berpindah ke Saribas dan Kalaka.

Ada dalam kalangan etnik Bagatan ini yang sudah turut serta dalam media sosial kontemporari sehingga ada yang menulis blog sendiri dengan menyatakan mereka anak Bagatan yang bangga dengan keturunan mereka, walaupun mereka masih samar-samar akan asal-usul mereka kerana tiada banyak dokumentasi tentang etnik mereka peroleh.

Sebagai contoh, ada satu blog bertarikh 25 Mac 2011 yang diposkan oleh seorang yang memperkenalkan dirinya sebagai “phine”, menyatakan dirinya sebagai “Dayak Bagatan” dan ayahnya selalu berpesan kepadanya supaya jangan lupa memperkenalkan diri sebagai anak Bagatan dengan bangga.

Posting itu mendapat respons dari seorang “Dayakguy” pada 7 November 2015 dengan pertanyaan: “Yang ditulis ini dayak bagatan tu, sama nda’ dengan Dayak Baketan/Bukitan? Klo ia, asal Baketan dr daerah kami di Embaloh, yaitu Palin, Kapuas ulu … kalau dayak baketan di utara dibilang dayak Seru’…dayak Baketan td  migrasi di Palin ke Batang Aik, dan Saribas, dan yang pindah ke daerah Kalaka dibilang Dayak Sru’…kedatangan Ibanic mengalahkan Baketan tadi di daerah Saribas-Skrang, maka perpindahan lagi Baketan ke daerah Ulu Rajang juga Kakus. Ga’ tau kalo maseh ada Baketan di sana.”

Seorang lagi menamakan dirinya SaifulMS menyatakan datuk beliau ialah orang Baketan yang berasal dari Indonesia tetapi menetap di Sarawak. “Saya masih mencari-cari keluarga keturunan dari bangsa Baketan.”

Begitulah wujudnya etnik Bakatan yang masih ramai belum ketahui.

Bakong, Dalik dan Jatti Meirek

Dari aspek penuturan Bakong, Dalik dan Jatti Meirek serumpun cara pengucapan mereka, cuma ada sedikit perbezaan akibat pengaruh kawasan tempat mereka berpindah yang membezakan mereka sehingga dikenali dengan nama etnik masing-masing.

Hal yang pasti, ramai dalam kalangan orang Bakong, Dalik dan Jatti Meirek menyatakan mereka berasal dari Belait, Brunei dan telah berpindah kemudiannya – di Beluru (bagi etnik Bakong) dan di Miri serta Sibuti (bagi Dalik dan Jatti Meirek).

Malah ramai dalam kalangan mereka mengakui mereka masih ada sanak saudara yang masih menetap di Belait.

Saban dan Tring

Dua etnik ini mempunyai kebudayaan dan adat resam yang hampir sama dengan kaum Kelabit kerana mereka adalah daripada rumpun yang sama.

Etnik Saban kebanyakannya menetap di Long Bagan, Long Puak (Ballong) dan Long Peluan dalam daerah Marudi, manakala etnik Tring, ramai yang masih menetap di Long Terawan di kawasan Sungai Tutoh Bawah selain di Hulu Baram.

Kepupusan bahasa pertuturan?

Menurut kajian Profesor Asmah Haji Omar, yang banyak mengkaji tentang bahasa, kebanyakan etnik minoriti ini menghadapi masalah mengekalkan bahasa pertuturan asal. Beliau menyifatkan kebanyakan bahasa peribumi Sarawak bersifat ‘bahasa memori’ kerana tiada teks bertulis yang ada dalam sebarang pendokumentasian.

Hanya mutakhir ini ada beberapa usaha oleh etnik-etnik seperti Vaie, Kelabit dan Jatti Meirek menerbitkan daftar kata, dan kamus sebagai langkah untuk menyelamatkan bahasa masing-masing daripada kepupusan.

Dalam buku mutakhir Asmah Haji Omar yang diusahakan bersama-sama dengan Norazuna Norahim berjudul “Indigenous Communities and Languages of Sarawak, Malaysia” terbitan Dewan Bahasa dan Pustaka (DBP) Kuala Lumpur pada tahun 2020, bahasa Iban dan bahasa Melayu Sarawak dikategorikan sebagai paling selamat; bahasa Bidayuh dan bahasa Melanau sebagai selamat; manakala bahasa Kenyah dan bahasa Lun Bawang di bawah kategori terancam.

Bahasa-bahasa yang dikategorikan sebagai ‘moribund’, iaitu berkemungkinan pupus jika tiada usaha konkrit dilakukan terdiri daripada bahasa Lakiput, Narom, Bakong, Dalik di kawasan Lembah Baram dan bahasa Kejaman, Sekapan, Lahanan, Bukitan, Ukit dan Sian di kawasan Lembah Rajang.

Bahasa-bahasa yang sudah pupus ialah dari etnik Lelak (Lembah Baram), dan etnik Seru (Kajang).

Peruntukan khas

RUU Pindaan yang sudah diluluskan itu ada peruntukan khas untuk menambah pindaan bagi mengelak sebarang eksploitasi daripada mana-mana pihak.

Hal sedemikian ini juga turut bermakna bagi mana-mana etnik minoriti yang terlepas daripada senarai untuk dimasukkan, ada kemungkinan boleh ditambah lagi.

Sebagai contoh, etnik Iban Remun yang ada sekitar 35,000 orang di 35 buah kampung yang ada di Serian, Balai Ringin dan Simunjan seperti yang pernah diketengahkan oleh Ahli Dewan Undangan Negeri Bukit Semuja, John Ilus, semasa perbahasan.

Sekiranya terlepas senarai, mungkinkah boleh dikategorikan di bawah kaum Iban?

See author's posts


Uji kejujuran pelanggan

Pernahkah anda berkunjung ke gerai yang menjual hasil hutan serta sayur-sayuran, tanpa kelibat peniaganya?

Kebiasaannya, kita akan bergerak dari satu gerai ke gerai yang lain sambil bertanya harga atau membayar kepada peniaga, sejurus selesai membeli.

Lain pula kisahnya di Patarikan di Lawas.  Di sini, kita pasti tercari-cari kepada siapa kita hendak membayarnya?

Bagi yang pertama kali merasai situasi ini, mungkin timbul perasaan janggal dan paling utama, menguji tahap kejujuran kita.

Jika berkunjung ke gerai-gerai tepi jalan berhampiran Kampung Patarikan, di sepanjang Jalan Merapok hingga ke Jalan Kuala Lawas di Lawas, Sarawak, akan dapat dilihat banyak gerai yang menjual hasil-hasil hutan, buah-buahan serta sayur-sayuran di tepi jalan.

Sejak awal pagi, gerai tersebut sudah dipenuhi dengan pelbagai jenis barangan jualan yang diletakkan oleh para peniaganya.

Bagi yang sudah biasa melalui jalan ini, tidak hairanlah jika melihat ada kenderaan yang dipandu agak perlahan. Mereka sebenarnya menjenguk ke kiri dan kanan, melihat barangan yang dijual dan mencari apa yang diidamkan.

Antara hasil hutan yang sering dilihat termasuklah ubi kayu, pucuk ubi, pucuk midin, pucuk paku, tepus, petai, jering, timun, daun nyirik, asam binjai, asam belunu, asam kelubi (asam payak), kelapa, pelbagai jenis pisang, terap, jantung pisang dan sebagainya.

Untuk pengetahuan, setiap satu barangan atau hasil hutan yang dijual, memang diletakkan tanda harga, bertujuan memudahkan si pembeli ketika membuat bayaran.

Beruntung jika membeli barangan di sini, disebabkan harganya yang murah dan segar, malah ada yang bermusim.

Apa yang perlu dilakukan ialah, selesai memilih barangan yang dibeli, bungkus sendiri dan sediakan sejumlah wang pada kadar harga yang tepat dengan nilai belian dan masukkannya ke dalam bekas yang disediakan.

Menariknya, pelbagai bentuk bekas atau tabung duit dapat dilihat, sama ada yang diperbuat daripada tin, kayu, buluh serta kotak. Ia sama ada digantung atau hanya diletakkan di sudut gerai.

MENGUJI KEJUJURAN

Maka di sinilah letaknya kejujuran dan amanah si pembeli. Mereka akan membayar pada jumlah yang dikira sendiri, bahkan ada yang membayarnya secara berlebihan sebagai satu sedekah.

Hanya di beberapa gerai sahaja pelanggan dapat bersua dengan peniaganya dan berurusan seperti biasa.

Penulis sempat menemui seorang penduduk tempatan, Mohamad Amin Jumat, ketika sedang membeli beberapa hasil hutan untuk dibawa pulang.

Menurutnya, kaedah pembayaran ini  sudah menjadi kebiasaan bagi penduduk tempatan atau yang pernah berurusan di sana.

“Bagi yang pertama kali, ia sesuatu yang baharu dan mungkin ada yang sukar mempercayainya, malah tidak ketinggalan yang turut merasai keseronokan,” katanya sambil menambah kaedah tersebut sudah mulai dipraktikkan sejak hampir 15 tahun yang lalu.

Amin menambah, terdapat juga gerai di sana yang menjual makanan untuk sarapan pagi, terutama ketika waktu persekolahan dan hari bekerja.

“Golongan murid, pelajar, guru dan sesiapa sahaja akan memilih makanan yang diingini dan seperti biasa – mereka pilih, bungkus sendiri, bayar di tabung dan bawa,” katanya.

Amat bertepatan sekali, ketika saat Perintah Kawalan Pergerakan (PKP) yang sejak berkuatkuasa 18 Mac lalu dan seterusnya Perintah Kawalan Pergerakan Pemulihan (PKPP) hingga 31 Ogos depan, kita seboleh-sebolehnya meminimakan sentuhan apabila berurusan dengan sesiapa sahaja.

Selain itu, ada dalam kalangan warga Bumi Kenyalang dari daerah lain seperti Miri, Limbang, warganegara Brunei Darussalam, penduduk dari Labuan serta Sabah, juga pernah singgah membeli di sini.

Mereka yang menggunakan perkhidmatan feri Kuala Lawas atau menggunakan Jalan Merapok, mereka pasti akan melintasi gerai-gerai ini.

Seperkara lagi ialah, kita amat digalakkan untuk menyediakan ‘usin damit’ atau ‘usin pacah’ yang bermaksud wang kecil atau duit syiling, memandangkan harga barangan yang dijual memang murah.

Bagi yang prihatin, mereka bolehlah berkongsi rezeki dan bermurah hati dengan memberi secara berlebihan sebagai tuntutan ibadah dalam agama Islam.

Kita perlu sedar, mungkin ada dalam kalangan mereka (peniaga) ini, yang hanya bergantung kepada pendapatan harian dengan menjual hasil-hasil hutan.

Tidak dinafikan, kadang-kadang timbul juga rasa seronok jika berurusan seperti ini, kerana ia dapat mengajar kita erti kejujuran, kesabaran, prihatin dan menjadi seorang yang tidak kedekut.

Oleh Awang Kushairy Junaidi

See author's posts


Peranan KRT, SRS perlu dipelbagaikan

KABONG: Peranan Kawasan Rukun Tetangga (KRT) dan Skim Rondaan Sukarelawan (SRS) dalam kawasan kampung perlu dipelbagaikan lagi selaras dengan perananannya yang semakin meluas selain sebagai salah satu ejen penyatuan masyarakat.

Ahli Dewan Undangan Negeri (ADUN) Kabong, Mohd Chee Kadir berkata, kewujudan KRT dan SRS dalam sesuatu komuniti juga perlu dihormati kerana mereka turut berperanan membantu pihak berkuasa dalam mengekang isu jenayah dan kesejahteraan rakyat.

“Disebabkan itu, KRT perlu menduduki barisan hadapan dalam lingkungan kawasan yang diselia terutamanya di Daerah Kabong ini, supaya penduduk lebih yakin dengan kehadiran mereka dan bukan sebaliknya.

“Peranan yang dimainkan juga perlu dipelbagaikan lagi dan bukan sekadar bertindak menjaga keamanan kawasan yang diselia, tetapi lebih daripada itu iaitu menyatupadukan rakyat berbilang kaum dengan menganjurkan aktiviti secara bersama,” katanya ketika berucap pada Majlis Randau bersama Pengerusi-Pengerusi KRT Daerah Kabong dekat sini semalam.

Turut hadir, Pegawai Perpaduan Bahagian Betong, Thompson Ted Teddy Dipin, Penghulu Sani Mohamad dan 30 Pengerusi KRT Daerah Kabong.

Menurutnya, KRT dan SRS juga perlu diperkasa dan dinilai semula selaras dengan peranannya yang semakin mencabar walaupun tiada sebarang insentif atau elaun yang diberikan kepada mereka.

“Mereka menyertai KRT dan SRS kerana rasa tanggungjawab yang tinggi terhadap keamanan dan keselamatan komuniti mereka dan saya percaya kerajaan sentiasa membantu dan menjayakan apa juga program yang hendak dibuat oleh KRT,” ujarnya.

Pada masa yang sama, Chee Kadir berharap lebih ramai generasi muda di Dewan Undangan Negeri (DUN) Kabong menyertai KRT di kampung masing-masing, agar lebih banyak aktiviti dapat dilaksanakan dengan tersusun dan sesuai dengan peredaran semasa.

Menurutnya, Jabatan Perpaduan Bahagian Betong juga perlu menggiatkan lagi usaha untuk memperkenalkan fungsi KRT dan SRS ke seluruh daerah ini serta mampu menyedarkan masyarakat tentang pentingnya tanggungjawab menjaga keselamatan.

Sementara itu, Chee Kadir mahu pihak KRT dan SRS yang menjalankan operasi rondaan itu haruslah berdasarkan prosedur operasi standard (SOP) yang telah disediakan oleh pihak Kementerian Perpaduan Negara sepanjang tempoh pelaksanaan Perintah Kawalan Pergerakan Pemulihan (PKPP).

Oleh Adi Safarman

See author's posts


Hari Raya dulu-dulu

SABTU lalu, kita di seluruh Malaysia meraikan Hari Raya apabila anak bulan tidak kelihatan pada Khamis. Hari Raya menandakan berakhirnya Ramadan dan bermulanya Syawal.

Dari segi sejarahnya, perayaan ini telah dijalankan tanpa putus walaupun Sarawak di bawah pentadbiran pelbagai kuasa asing seperti Raja Brooke, tentera Jepun dan pentadbiran koloni British.

Malah, pihak penjajahan ini memberi cuti umum kepada masyarakat Islam di Sarawak untuk merayakan hari tersebut. Tembakan meriam hormat juga dibuat bagi menandakan bermulanya 1 Syawal di Sarawak.

Tarikh Hari Raya

Apa yang menariknya dalam sejarah Sarawak, terdapat juga perbezaan pendapat mengenai tarikh bermulanya Hari Raya. Perbezaan ini pernah membuatkan Aidilfitri di Sarawak pada zaman penjajahan itu berbeza disambutkan oleh penduduk Sarawak. Hal ini kerana kenampakan anak bulan berbeza antara kawasan di Sarawak. Setakat ini, terdapat dua kali peristiwa ini berlaku pada zaman penjajahan.

Selain isu tarikh Hari Raya berbeza antara kawasan di Sarawak, pada 1960, terdapat penduduk Sarawak menimbulkan persoalan mengapakah Hari Raya di Sarawak disambut berbeza hari dengan Tanah Melayu dan Indonesia. Soalan yang dilontarkan oleh salah seorang penduduk Sarawak itu berpunca daripada Hari Raya yang disambutkan di Sarawak lewat sehari dengan Tanah Melayu dan Indonesia.  Perkara ini menurut beliau telah berlaku sebanyak dua kali. Isu ini membawa perasaan was-was oleh beliau tentang adakah haram puasa beliau jika Sarawak merayakan Aidilfitri lewat dengan negara jiran.  Isu ini telah dijawab oleh pihak berkuasa agama di Tanah Melayu dengan mengemukakan hadis-hadis yang sahih.

Kemeriahan Hari Raya

Apabila tiba Hari Raya, pada paginya masyarakat Islam di Sarawak mengerjakan solat sunat Aidilfitri. Aktiviti kunjung-mengunjung atau ziarah menjadi amalan tradisi yang sering dilakukan oleh penduduk Islam di Sarawak. Sebelum ada kek Sarawak terutama era pemerintahan Brooke, hidangan pula berupa kuih bahulu dan pelbagai minuman.

Mercun tidak ketinggalan dimainkan semasa kedatangan tetamu dan dimainkan lagi sebelum mereka pulang. Bagi yang berada, mereka akan menggunakan meriam kecil untuk memeriahkan Hari Raya. Sebanyak dua das tembakan meriam dilakukan oleh mereka sebagai tanda hormat. Ketika televisyen belum diperkenalkan, masyarakat Islam di Sarawak mengadakan pelbagai aktiviti hiburan untuk Hari Raya. Ada dalam kalangan mereka mengadakan persembahan tarian dan lumba perahu serta sukan bola sepak.

Kemunculan pawagam di Sarawak memberi ruang kepada rancangan hiburan semasa Hari Raya. Ramai yang akan datang ke pawagam ini untuk menonton filem-filem ini. Beberapa filem terbaharu ditayangkan pada Hari Raya. Pawagam Lilian, Rex dan Capitol di Kuching dan Rex di Sibu akan memaklumkan filem terbaharu menerusi iklan-iklan mereka. Antara filem yang disaksikan adalah Houdini (1922), Sumpah Pontianak (1957), Noor Islam (1960) dan Istana Berdarah (1965).

Penghantaran kek

Apabila Malaysia ditubuhkan, beberapa perkara baharu mula menghiasai suasana Hari Raya di Sarawak. Ucapan Hari Raya daripada Yang di-Pertuan Agong dan Perdana Menteri Malaysia mula disiarkan pada Hari Raya di Sarawak pada 1964 menerusi corong-corong radio. Seterusnya, diikuti dengan rancangan Hari Raya dari Radio Televisyen Malaysia (RTM) seperti Dzahir dan Batin, Berpantun di Hari Raya dan Berhari Raya di Tanah Ayer.

Salah satu perkara baharu dan kekal diamalkan menjelang Hari Raya hingga ke hari ini adalah penghantaran bungkusan kuih yang terdiri daripada kuih bahulu, putu kacang, wajid dan biskut kacang serta sambal daging kepada anggota tentera Malaysia yang ditempatkan di Sarawak. Fenomena ini berlaku kerana ramai tentera dari Tanah Melayu telah dihantar ke Sarawak termasuk Sabah. Ketika itu juga berlaku konfrantasi menyebabkan sebahagian besar tentera ini tidak dapat pulang ke Tanah Melayu semasa sambutan Hari Raya.

Oleh itu, pelbagai pihak termasuk kalangan Ibu UMNO dan Perkumpulan Perempuan Persekutuan Tanah Melayu terlibat dalam persiapan penghantaran kuih-kuih tersebut. Pada 1965 juga, Majlis Pusat Kebajikan dan Kementerian Kebajikan Am juga menyumbang bungkusan yang bukan setakat kuih muih tetapi juga bungkusan mengandungi makanan lain seperti dodol, kari ayam dalam tin dan sekeping daging goreng. Dua bungkus rokok juga disertakan dalam bungkusan tersebut.

Tambahan daripada itu, kad ucapan Hari Raya juga disertakan dalam bungkusan tersebut. Bagi anggota pelatih polis berasal dari Sarawak juga tidak sunyi daripada mendapat layanan kerajaan semasa Hari Raya. Pada 1965, Menteri Muda Pembangunan Luar Bandar dan Kehakiman, Abdul Rahman Ya’akub memberi jamuan Hari Raya kepada pelatih polis dari Sarawak.

Larangan

Pada awal 1964 pula, terdapat tuntutan daripada Kesatuan Sekerja di Sarawak untuk meminta Kerajaan Negeri membayar gaji lebih awal pada musim perayaan. Namun permintaan mereka ini telah ditolak oleh kerajaan. Langkah seterusnya yang mereka ambil ialah mengadakan mogok. Menurut presiden kesatuan tersebut bahawa pada 1953 pihak kerajaan pernah memberi bayaran awal kepada penjawat awam.

Oleh kerana pada tahun-tahun awal penubuhan Malaysia, isu keselamatan, iaitu konfrontasi merupakan isu yang mendapat perhatian kerajaan. Dalam hal ini, pihak kerajaan telah mengharamkan penggunaan mercun semasa perayaan termasuk Hari Raya. Usaha ini dilakukan untuk menjaga keselamatan penduduk Sarawak yang masih lagi diancam masalah keselamatan.

Pada 1965 pula, terdapat usaha pemantauan harga barang semasa perayaan. Pada tahun itu, Hari Raya disambut hampir serentak dengan Tahun Baharu Cina. Atas sebab itu, pemantauan telah dilakukan atas harga barang agar ia tidak naik.

Penentuan Hari Raya

Walaupun Malaysia telah dibentuk, isu penentuan tarikh Hari Raya menjadi isu baharu di Sarawak dan Sabah. Hal ini berlaku sejak awal penubuhan Malaysia yang mana pemakluman tentang permulaan puasa dan Hari Raya diumumkan lewat tengah malam. Oleh itu, Ustaz Mortadza Daud menyatakan bahawa masalah ini berpunca daripada masalah komunikasi yang belum cekap menyebabkan penduduk Islam Sarawak menunggu lama untuk mengetahui tarikh puasa dan Hari Raya.

Oleh itu, ada cadangan pada 1969 untuk menentukan pemulaan puasa dan Hari Raya diadakan secara hisab. Ada juga cadangan untuk tidak merujuk kepada Majlis Raja-Raja Melayu. Secara keseluruhannya Hari Raya di Sarawak telah meniti zaman yang pelbagai, dan telah memantapkan usaha memperkukuhkan siraturahim dalam kalangan umat Islam dan penduduk Sarawak serta seluruh rakyat Malaysia.

Akhir sekali Selamat Hari Raya, maaf zahir dan batin.

See author's posts


Uggah tempelak calon Bebas Parlimen Betong

SPAOH: Calon Gabungan Parti Sarawak (GPS) bagi Parlimen Betong Dr Richard Rapu mempunyai pengalaman baik dalam pentadbiran Persekutuan, tetapi ada kelebihan tertentu berbanding calon Bebas, Hasbie Satar.

Pengarah Pilihan Raya GPS, Datuk Amar Douglas Embas berkata calon Bebas itu bergantung kepada pengalamannya di peringkat persekutuan pada 2008 hingga 2010 tetapi ‘menjaja’ itu di sini semata-mata untuk memikat pengundi.

“Dr Richard juga pernah berkhidmat sebagai Setiausaha Politik saya sejak 2008 ketika (saya) menjadi Timbalan Menteri persekutuan dan kemudiannya menteri penuh.

“Pada 2016, dia mengikut saya apabila saya kembali berkhidmat di negeri ini dan terus menjadi Setiausaha Politik juga. Dari segi kelayakan, calon kami juga layak iaitu doktor veterinar terlatih dari universiti tempatan.

“Tetapi perkara yang menjadikan Dr Richard sebagai pilihan terbaik ialah beliau mewakili kerajaan GPS, negeri yang paling stabil dan kuat. Jadi dia mempunyai platformnya yang sesuai dan harmoni dengan majoriti rakyat Sarawak. GPS lah yang menjaga Sarawak,” katanya.

Uggah yang juga Timbalan Premier Sarawajk berkata demikian pada majlis pertemuan dengan Ketua-ketua cabang kecil dan ahli dari sembilan cawangan kecil Parti Pesaka Bumiputera Bersatu (PBB) di kawasan Dewan Undangan Negeri (DUN) Bukit Saban di Penom dan Nanga Gayau di sini, hari ini.

Beliau mengulas kempen calon Bebas itu yang mendakwa sebagai pilihan terbaik untuk menjadi wakil rakyat Parlimen Betong memandangkan pengalamannya berkhidmat di peringkat persekutuan sebelum ini.

Hasbie Satar adalah bekas Setiausaha Politik kepada Menteri di Jabatan Perdana Menteri Tan Sri Nor Mohamed Yakcop dan meletakkan jawatan pada 14 Februari 2010. Beliau mula dilantik pada April 2008, sebagai Setiausaha Politik kepada Nor Mohamed yang sebelum itu Menteri Kewangan II.

Uggah berkata sebagai wakil GPS, Dr Richard mempunyai kedudukan terbaik kerana semua akan mendapat manfaat dari segi pembangunan jika dia dipilih sebagai Ahli Parlimen nanti.

Katanya, undi untuk Dr Richard adalah undi untuk GPS dan untuk melindungi keistimewaan dan hak Sarawak di Dewan Rakyat.

“Tetapi calon Bebas dan PKR di sini mahu menafikan kami mempunyai kuasa sedemikian. Mereka tidak serius dan hanya mahu mengambil alih Betong untuk kepentingan mereka sendiri,” katanya.

Sementara itu, Uggah mencadangkan agar pasukan cawangan kecil masing-masing memulakan kempen pusingan ketiga dan terakhir sehingga sebelum tengah malam Jumaat untuk mendapat sokongan daripada rakyat.

Pada pertemuan itu, Uggah diberitahu berita gembira apabila  beberapa anggota parti pembangkang tempatan di kawasan Rimbas kini memutuskan untuk menyokong GPS.

See author's posts


Rumah kurniaan Agong lebih selesa

TEMERLOH: Warga emas, Ramlah Hitam tidak pernah menyangka dirinya berpeluang memiliki sebuah rumah yang sangat selesa, pada usianya yang disifatkan ‘sudah senja’.

Beliau yang berusia 81 tahun berkata dirinya sangat bertuah apabila Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan mengurniakan rumah baharu selepas rumah asalnya di Kampung Lompat di sini, rosak teruk akibat banjir, baru-baru ini.

Rumah asal, menurut Ramlah diperbuat daripada kayu dan banjir selama seminggu mulai 4 Januari lepas, menyebabkan rumahnya yang terletak kurang 100 meter dari Sungai Semantan, ditenggelami air sehingga paras atap.

“Selepas banjir pulih, keadaan rumah begitu teruk. Bukan hanya selut memenuhi rumah, tapi dinding dan lantai juga rosak teruk… maklum saja rumah lama, sudah lebih 60 tahun mak cik tinggal di situ.

“Rezeki sungguh bila tok ampat datang dua minggu lepas untuk maklumkan yang mak cik akan terima rumah baharu. Bila tengok (gambar reka bentuk), nampak selesa dan cantik rumahnya,” katanya semasa ditemui di rumahnya semalam.

Ramlah yang tinggal berdua dengan anaknya, Siti Rokiah Zainal Abidin, 52, juga menjunjung kasih kepada Al-Sultan Abdullah yang berkenan mencemar duli memandu sendiri kenderaan pacuan empat roda Toyota Hilux untuk ke tapak rumah yang akan dibina dengan menggunakan kurniaan peribadi Seri Paduka Baginda.

Keberangkatan tiba Al-Sultan Abdullah ke tapak baharu itu pada 11.55 pagi turut diiringi Raja Permaisuri Agong Tunku Hajah Azizah Aminah Maimunah Iskandariah dan dua anakanda iaitu Pemangku Raja Pahang Tengku Hassanal Ibrahim Alam Shah dan Tengku Arif Bendahara Tengku Muhammad Iskandar Ri’ayatuddin Shah.

Seri Paduka seterusnya berkenan mencemar duli meninjau dua buah rumah lagi di sini yang turut terjejas teruk akibat banjir besar awal tahun ini, iaitu di Kampung Sungai Dingin dan Kampung Pengkalan Manggis.

Semasa bertitah, Al-Sultan Abdullah yang juga Sultan Pahang menzahirkan harapan untuk melihat rumah jenis bertiang setinggi 2.4 meter dengan tiga buah bilik tidur, pada kos antara RM80,000 hingga RM100,000 itu dapat disiapkan mengikut jadual iaitu dalam tempoh empat bulan.

“Saya amat prihatin dalam hal ini dan akan datang melawat sekali lagi (selepas siap). Saya berharap sumbangan ini sedikit sebanyak dapat meringankan beban keluarga dan mudah-mudahan tidak lagi ditenggelami banjir.

“Saya juga berharap di tempat lain juga harus diperbanyakkan rumah seperti ini (bertiang) dan semoga lebih ramai pihak swasta serta persendirian tampil membantu mereka yang tinggal di tepi Sungai Pahang atau sungai lain yang kerap dilanda banjir,” titah Seri Paduka Baginda.

Al-Sultan Abdullah dan Tunku Azizah yang juga berkenan meluangkan masa kira-kira setengah jam meninjau tapak baharu rumah di Kampung Pengkalan Manggis, seterusnya menitahkan supaya kontraktor menyiapkan kerja pembinaan dengan sempurna.

Pemilik rumah, Mohd Izzuddin Shamzudin, 32, yang merupakan penjawat awam menyifatkan kurniaan Al-Sultan Abdullah sebagai rezeki tidak disangka-sangka selepas rumahnya yang berdepan Sungai Pahang, rosak sepenuhnya akibat banjir.

“Saya membuat permohonan untuk membaiki rumah kayu yang ditenggelami air paras pinggang tapi rezeki datang bergolek apabila mendapat sebuah rumah baharu. Ini juga buat saya, ialah rezeki mak dan keluarga kami.

“Semoga rumah ini siap segera kerana buat masa ini kami semua menumpang di rumah abang di Temerloh Jaya 2… segan juga berlama-lama di rumah orang walaupun adik beradik sendiri,” katanya.

Mohd Izzuddin berkata, beliau juga tidak menyangka selepas menerima berita gembira bakal mendapat rumah baharu, dirinya dapat merasai sendiri pengalaman keprihatinan Seri Paduka berdua yang berkenan mencemar duli ke rumah mereka hari ini. – Bernama

See author's posts


Bursa Malaysia ditutup tinggi didorong sentimen pasaran lebih positif

KUALA LUMPUR: Bursa Malaysia ditutup tinggi hari ini, sejajar dengan pasaran serantau susulan keadaan sentimen pasaran yang bertambah baik di peringkat global dan menjelang keputusan Rizab Persekutuan AS (Fed) berkaitan kadar faedah lewat.

Pada 5.00 petang, FTSE Bursa Malaysia KLCI (FBM KLCI) meningkat 5.49 mata atau 0.39 peratus kepada 1,412.04 daripada 1,406.55 ketika ditutup semalam.

Indeks utama pasaran itu dibuka 2.05 mata lebih tinggi kepada 1,408.60 sebelum bergerak di antara 1,406.51 dengan 1,413.52 sepanjang dagangan.

Lingkungan pasaran adalah positif dengan kaunter untung mengatasi kaunter rugi sebanyak 497 berbanding 377, manakala 408 kaunter tidak berubah, 991 kaunter tidak diniagakan dan tujuh yang lain digantung.

Jumlah dagangan susut kepada 3.12 bilion unit bernilai RM1.89 bilion daripada 3.23 bilion unit bernilai RM1.85 bilion, semalam.

Naib Presiden Penyelidikan Ekuiti, Rakuten Trade Sdn Bhd, Thong Pak Leng menjangkakan bursa tempatan kekal berhati-hati berikutan ketidaktentuan di peringkat global terutama berhubung prospek dasar monetari.

“Walau bagaimanapun, kami yakin aktiviti pembelian semasa harga murah mungkin berterusan memandangkan penilaian munasabah ke atas saham di Bursa Malaysia disebabkan kedudukan terlebih jual. Justeru, kami menjangkakan FBM KLCI bergerak dalam julat 1,410 hingga 1,420 bagi baki tempoh minggu ini,” katanya.

Di peringkat rantau, Indeks Straits Times Singapura meningkat 1.53 peratus kepada 3,222.50; Indeks Hang Seng Hong Kong menokok 1.73 peratus kepada 19,591.43; Nikkei 225 Jepun melonjak 1.93 peratus kepada 27,466.61 manakala Indeks Komposit SSE China menambah 0.31 peratus kepada 3,265.75.

Antara saham wajaran tinggi di Bursa Malaysia, Maybank melonjak 15 sen kepada RM8.55; Public Bank dan CIMB masing-masing menambah satu sen kepada RM4 dan RM5.20; Tenaga Nasional meningkat lima sen kepada RM9.52; IHH Healthcare tidak berubah pada RM5.88 manakala Petronas Chemicals susut tiga sen kepada RM6.79.

Antara saham aktif, Green Packet dan Hong Seng Consolidated masing-masing tidak berubah pada 4.5 sen dan 13.5 sen; Top Glove turun satu sen kepada 95 sen; Computer Forms merosot 18 sen kepada 43.5 sen dan MY E.G. susut 2.5 sen kepada 70.5 sen.

Di papan indeks, Indeks FBM Emas naik 31.96 mata kepada 10,322.74; Indeks FBMT 100 menokok 29.27 mata kepada 10,016.60 dan Indeks FBM 70 menambah 1.32 mata kepada 13,289.13.

Indeks FBM Emas Syariah meningkat 8.09 mata kepada 10,626.37 dan Indeks FBM ACE naik 40.63 mata kepada 5,301.68.

Mengikut sektor, Indeks Perkhidmatan Kewangan melonjak 112.92 mata kepada 15,647.0; Indeks Tenaga meningkat 10.86 mata kepada 806.09; Indeks Perladangan kurang 3.14 mata kepada 6,749.18 manakala Indeks Produk dan Perkhidmatan Perindustrian turun 0.30 mata kepada 166.71.

Jumlah dagangan Pasaran Utama berkurangan kepada 2.04 bilion saham bernilai RM1.59 bilion daripada 2.07 bilion saham bernilai RM1.59 bilion, semalam.

Jumlah dagangan waran melonjak kepada 422.09 juta unit bernilai RM64.29 juta daripada 358.33 juta unit bernilai RM61.74 juta semalam.

Jumlah dagangan Pasaran ACE sebanyak 648.05 juta saham bernilai RM232.34 juta berbanding 778.95 juta saham bernilai RM201.03 juta, semalam.

Kaunter produk dan perkhidmatan pengguna menyumbang 375.12 juta saham yang didagangkan di Pasaran Utama; produk dan perkhidmatan perindustrian (507.35 juta); pembinaan (36.86 juta); teknologi (227.60 juta); SPAC (sifar), perkhidmatan kewangan (87.98 juta); hartanah (132.91 juta); perladangan (29.98 juta); REIT (66.69 juta); dana tertutup (47,000); tenaga (195.17 juta); penjagaan kesihatan (255.25 juta); telekomunikasi dan media (131.30 juta); pengangkutan dan logistik (21.38 juta); serta utiliti (28.78 juta).

– Bernama

See author's posts


Klip video empurau – apa sebenarnya?

KUCHING: Klip video yang disunting dan menjadi viral bagi menggambarkan calon Parlimen Stampin, Lo Khere Chiang mengatakan bahawa penduduk luar bandar di Sarawak tidak miskin kerana mereka mempunyai Empurau untuk dimakan, memberi kesan negatif terhadap kempen calon Gabungan Parti Sarawak (GPS) daripada Parti Bersatu Rakyat Sarawak (SUPP) itu.

Ang Woei Shang, seorang peguam yang juga kolumnis yang menjadi hos wawancara Lo dalam klip video itu tiba di Kuching dari Kuala Lumpur petang Rabu untuk menjelaskan keadaan sebenar.

Ditemu bual oleh Utusan Sarawak, Ang berkata, ini sememangnya politik kotor dan setelah menyaksikan begitu banyak pilihan raya sebelum ini, ia paling kotor daripada semuanya.

“Video yang disunting kelihatan seperti Lo menyatakan bahawa rakyat Sarawak terutamanya penduduk luar bandar tidak miskin kerana mereka mempunyai empurau untuk dimakan. Sebenarnya, saya bertanya kepadanya mengapa Kerajaan Sarawak mempunyai dana rizab RM20 bilion dan tidak menggunakan wang ini untuk membangunkan negeri itu dan ia adalah salah satu negeri termiskin di Malaysia,” kata Ang.

Malah, katanya terdapat penduduk asli yang tinggal di kawasan pedalaman tidak mempunyai pendapatan.

Kumpulan orang ini, Lo memberitahunya lebih suka tinggal di kawasan desa, di pergunungan di mana mereka menangkap ikan dan memburu makanan harian mereka daripada tinggal di bandar.

“Mereka ini mungkin gembira dengan kehidupan mereka sendiri. Oleh itu, apabila data yang dikumpul menunjukkan mereka tidak mempunyai pendapatan, kumpulan ini menyebabkan peningkatan (tahap) miskin tegar Sarawak,” katanya.

Ang menegaskan bahawa keseluruhan klip video yang tular telah diambil di luar konteks oleh mereka yang mahu menjadikan Lo dilihat dalam situasi yang buruk.

“Walaupun saya mempunyai jadual yang padat, saya tetap terbang untuk memperbetulkan keadaan. Sama ada ia akan membantu untuk melakukan sebarang kawalan kerosakan, saya tidak tahu. Tetapi saya hanya mahu membetulkan perkara itu,” katanya.

Katanya, dia sendiri telah menerima lebih 100 kali video Empurau itu, justeru apabila pejabat Lo menghubunginya, dia merasakan menjadi kewajipannya untuk datang bagu menjelaskan keseluruhan keadaan sebenar.

Ang yang telah menulis tiga buku menyentuh politik Malaysia berkata dia seorang penulis bebas.

Beliau juga membantu Pakatan Harapan (PH) atau Parti Warisan Sabah untuk berkempen atau meningkatkan ‘rating’ mereka.

“Saya bantu mereka yang saya rasa patut dibantu, itu sahaja. Saya telah menemu bual Tun Dr Mahathir Mohamad, wakil-wakil pembangkang dan juga mereka dalam kerajaan. Saya bukan ahli mana-mana parti,” katanya.

Pada petang Rabu, Ang turut naik ke pentas ceramah di Aeroville Mall di mana beliau menerangkan secara terperinci sebab beliau dijemput berceramah.

Beliau juga menggesa pengundi Stampin untuk mengundi GPS.

Ang yang mempunyai 180,000 pengikut di media sosial seperti melalui platform Youtube dan ‘facebook’ berkata dia tidak pernah menerima bayaran dalam melakukan semua ceramah itu.

Sepuluh tahun lalu, dia mula menulis dan semasa Covid-19, mula membuat siaran secara ‘live’ di media sosial.

Kebanyakan topiknya adalah mengenai politik walaupun ada kalanya, dia menceburi bidang penulisan buku, filem atau drama dan subjek ringan lain.

Beliau juga percaya Barisan Nasional (BN) di Semenanjung masih mempunyai peluang lebih tinggi untuk menang.

Daripada pengundi berusia 18 tahun, Ang berkata tidak akan ada kesan yang besar.

Katanya, ramai anak muda tidak berminat dengan politik sehingga mereka reda dan menghadapi lebih banyak cabaran dalam hidup.

Mengenai senario politik negara, beliau berkata, keadaan itu tidak baik untuk negara dari segi pertumbuhan ekonomi dan pembangunan kewangan.

Lebih teruk lagi, garis pengasingan di Malaysia Barat semakin teruk yang akan memberi kesan negatif kepada Malaysia secara keseluruhan.

Ang berkata beliau ingin menyampaikan mesejnya kepada GPS bahawa GPS bukanlah Kingmaker dalam senario politik.

Malah, katanya, GPS sendiri adalah Raja dan mereka harus lebih tegas dalam memperjuangkan Sarawak.

Oleh CONNIE CHIENG

See author's posts


Pusat pemeriksaan suhu badan diwujudkan

KUCHING: Majlis Banda- raya Kuching Selatan (MBKS) telah mewujudkan pusat pemeriksaan suhu badan untuk semua pelanggan di Pasar Taman Kenya- lang dan Pasar Komuniti Stutong, semalam.

Menurut Datuk Bandar MBKS Dato Wee Hong Seng, ini bertujuan untuk memastikan semua pembeli yang datang ke pasar-pasar di bawah seliaannya adalah dipantau dengan betul sebelum memasuki kawasan tersebut.

“Selain itu, orang ramai adalah dinasihatkan untuk melakukan perbelanjaan mereka pada hari bekerja kerana kadar kehadiran lebih kurang dan dalam masa yang sama untuk mengelakkan kesesakan terutamanya pada hari Sabtu dan Ahad.

“Selain itu, hanya se- orang wakil keluarga hadir melakukan pembelian dan mesti meninggalkan pasar sebaik sahaja selesai berbelanja,” katanya ketika melakukan lawatan di Pasar Taman Kenyalang, semalam.

Beliau turut mengingatkan orang ramai untuk sentiasa menjaga jarak sosial sekurang-kurangnya semeter dan kerjasama ini adalah penting kerana semua orang perlu memainkan peranan untuk mengekang penularan Covid-19.

Dalam perkembangan berlainan, Wee telah menyampaikan sumbangan 1,000 penutup mulut dan hidung kepada Persatuan Wartawan Bahagian Kuching (KDJA) pada Rabu.

Sumbangan tersebut telah disampaikan kepada Presidennya, Jacqueline David sebagai penghargaan dan menyedari pe- ranan penting wartawan Usan, Kapit, Belaga, Song, Bukit Mabong, Lubok Antu dan Tebedu.

Pusat pemeriksaan suhu badan diwujudkan dan media massa dalam menjalankan tugas mereka sebagai barisan hadapan untuk menyampaikan mak lumat yang tepat dan sahih kepada orang ramai selain meletakkan diri mereka dalam risiko.

KDJA turut menggesa kerjasama daripada orang ramai, untuk menghentikan penyebaran semua jenis berita palsu dan pada masa yang sama mengikuti Pe- rintah Kawalan Pergerakan (PKP).

See author's posts


Tun Taib terima kunjungan hormat Ahmad Nazri

KUCHING: Yang di-Pertua Negeri Sarawak, Tun Pehin Sri Abdul Taib Mahmud telah menerima kunjungan hormat daripada Setiausaha Persekutuan Sarawak yang baharu, Ahmad Nazri Mohd Hassan di kediaman rasmi TYT di Demak Jaya, petang semalam.

Kunjungan hormat ini adalah julung kali dibuat oleh Ahmad Nazri yang baharu menjawat jawatan sebagai Setiausaha Persekutuan Sarawak pada 23 Februari lepas bagi menggantikan Dato’ Amir Omar yang telah bersara wajib pada September 2022.

See author's posts


PC United tidak gentar menentang Merpati Team

TIDAK GENTAR… Barisan muda PC United sedia menghadapi cabaran juara bertahan Merpati Team, petang ini.

PERTEMBUNGAN antara juara bertahan, Merpati Team dan PC United petang ini bakal menjadi tumpuan dalam perlawanan Liga Sri Aman kerana ia membabitkan pertembungan antara pendahulu liga dan pasukan di tangga kedua Kumpulan A.

Bagi Pengurus pasukan PC United, Wan Mohd Mirzan Wan Hanafi mengakui perlawanan menentang skuad kendalian Sulaiman Idi itu merupakan satu cabaran, dan beliau menasihatkan para pemainnya supaya tidak terlalu menghormati Merpati Team sebagai juara tiga kali berturut-turut saingan Liga Sri Aman sebelum ini.

“Memanglah Merpati Team mempunyai pelbagai kelebihan, namun, saya ingatkan anak buah supaya jangan gentar dan yakin dengan diri sendiri apabila ‘pegang bola’ nanti. Kita juga ada kemampuan sendiri,” katanya kepada Utusan Sarawak semalam.

Wan Mohd Mirzan turut menganggap pertembungan menentang Merpati Team petang ini sebagai perhitungan sebenar buat anak-anak buah ketua jurlatih, Jaffary Hamdan dan enggan pungutan tiga mata terlepas dalam perebutan tempat teratas Kumpulan A.

Dalam saingan Liga Sri Aman amnya, peluang semua pasukan sebenarnya adalah terbuka dan saya rasa kami tidak perlu rasa gentar dengan mana-mana pasukan yang akan ditemui terutama Merpati Team.

“Saya harapkan barisan pemain yang dikendalikan oleh Jaffary yang diturunkan petang nanti dapat menyaingi kekuatan pemain lawan selain menuntut jentera tengah lebih kreatif mencipta gerakan manakala barisan penyerang dapat memanfaatkan peluang dengan jaringan,” ujarnya.

Wan Mohd Mirzan menjelaskan anak-anak buah Jaffary sudah tidak sabar untuk memulakan aksi, namun beliau telah berpesan kepada mereka agar mengikut ‘game plan’ yang telah ditunjukkan oleh barisan kejurulatihan, walaupun pasukan sudahpun melayakkan diri ke pusingan separuh akhir.

Terdahulu, pada perlawanan peringkat Kumpulan A pagi Sabtu lalu, PC United berjaya membenam kemaraan Azam FC dengan jaringan besar 5-0.

Dalam pada itu bagi peringkat Kumpulan B pula, skuad Englant FC turut melayakkan diri ke pusingan separuh akhir dalam aksi pagi semalam apabila menewaskan The Cops 3-0.

Selain itu, Rimong Croc United bangkit daripada kekalahan petang Sabtu lalu, apabila berjaya menemui sentuhan kemenangan selepas menewaskan Japsa FC 6-2.

Oleh ADI SAFARMAN

See author's posts


Erdogan, Biden buka ‘era baharu’

ANKARA: Presiden Turki, Recep Tayyip Erdogan semalam berkata, pertemuan sulung dengan rakan sejawat dari Amerika Syarikat, Joe Biden membuka “era baru” hubungan yang lebih membina.

Pertemuan pertama pemimpin itu diadakan di luar sidang kemuncak NATO minggu lalu, ketika hubungan Turki-AS berada pada tahap rendah.

Washington sebelum ini mengenakan sekatan terhadap Ankara kerana membeli sistem pertahanan peluru berpandu Rusia serta mempersoalkan isu hak asasi manusia di bawah pemerintahan Erdogan.

Namun, pemimpin Turki itu berkata, pertemuan dengan Biden itu juga bersetuju untuk kedua pihak lebih terbuka berkomunikasi.

“Kita yakin sudah membuka pintu ke era baharu yang didasarkan pada hubungan positif dan konstruktif dengan AS.

“Kita yakin ia juga akan memberi manfaat kepada negara selepas berbincang dengannya (Biden) dan setuju untuk meningkatkan komunikasi dengan AS.

“Satu-satunya permintaan Turki ialah supaya kedaulatan ekonomi dan politiknya dihormati di setiap bidang,” katanya.

Erdogan berkata, Ankara kesal dengan sokongan AS terhadap militan Kurdish di Syria dan Biden tidak banyak bercakap mengenainya dalam pertemuan itu.

Namun, Penasihat Keselamatan AS, Jake Sullivan berkata, kedua-duanya pemimpin itu juga berbincang secara panjang lebar dan terperinci” mengenai peranan Turki dalam menyelia keamanan lapangan terbang Kabul selepas AS selesai membawa balik pasukannya dari Afghanistan pada September ini.

“Kedua Presiden berkenaan bersetuju bahawa mereka akan bekerjasama bagi memastikan apa yang dirancang berjalan lancar,” kata Sullivan kepada wartawan. – AFP

See author's posts


Pandemik dijangka berakhir awal 2022

COPENHAGEN: Pengarah Serantau Pertubuhan Kesihatan Sedunia (WHO) untuk Eropah Hans Kluge percaya pandemik Covid-19 akan berakhir pada awal 2022, lapor Agensi Berita Anadolu.

Covid-19 masih merebak pada 2021, namun ia akan lebih terkawal berbanding tahun lalu,kata kepada saluran penyiaran Denmark, DR  pada Ahad.

Menyifatkan situasi terburuk kini berakhir, Kluge berkata terdapat lebih banyak maklumat mengenai virus ini dibandingkan dengan 2020, ketika peringkat awal penularan.

Namun, turut mengingatkan tidak ada sesiapapun yang dapat mengetahui keadaan pandemik Covid-19 pada masa depan.

“Virus ini akan terus wujud, tapi saya berpendapat ia tidak lagi memerlukan sekatan. Ini adalah mesej yang optimis,” katanya.

Kluge berkara mutasi adalah perkara biasa dan virus ini sedang menyesuaikan diri dengan individu yang dijangkiti, yang menjadi kebimbangan ialah penularan mutasi yang pantas.

Menurutnya, WHO memantau rapat keberkesanan vaksin Covid-19 yang dibangunkan untuk melawan jenis virus yang pantas merebak itu, katanya jika perlu vaksin dapat diubah berdasarkan mutasi baharu dan tidak perlu membangunkannya dari mula.

Beliau berkata mutasi tidak akan menjadikan virus itu tidak terkawal namun ia akan memberi lebih tekanan kepada negara-negara yang sistem penjagaan kesihatannya sudah di tahap sukar.

Masalah terbesar akan muncul apabila mereka yang telah divaksin berada di kelompok sama dengan golongan tidak divaksin, kerana itu faktor penjadualan memainkan peranan sangat penting, katanya.- Bernama

See author's posts


Kanada gagal sertai PBB

TRENTON: Kanada pada Rabu gagal dalam bidaan untuk menjadi anggota Majlis Keselamatan Pertubuhan Bangsa-Bangsa Bersatu (PBB), yang menurut kumpulan pro-Palestin ia disebabkan negara itu lemah dalam mengkritik rancangan Israel untuk merampas wilayah Tebing Barat.

Dua keanggotaan itu berjaya dimiliki Ireland dan Norway.

Pertubuhan untuk Keadilan dan Kedamaian Timur Tengah di Kanada dalam satu kenyataan berkata, kekalahan itu disebabkan “kepemimpinan Kanada gagal dalam mengetengahkan isu hak asasi manusia dan kerjasama antarabangsa.”

“Beberapa bulan kebelakangan ini (Perdana Menteri Justin Trudeau) banyak berdiam diri mengenai ancaman Israel, jika dibandingkan dengan pesaingnya Norway dan Ireland yang kelihatan lebih lantang.”

Kanada memerlukan 128 undi bagaimanapun sekadar memperoleh 108 manakala Norway mendapat 138 undi dan Ireland 128, pada pusingan pertama.

Trudeau sebelum ini dikatakan giat melobi dengan membuat sekurang-kurangnya 60 panggilan telefon kepada wakil negara lain.

Sebelum undian dibuat, Trudeau berkata, gagal bukan bermakna berakhirnya inisiatif Kanada untuk memerangi perubahan iklim dan meningkatkan ekonomi.  – Bernama

See author's posts


Dua pemancing lemas,seorang hilang, 8 selamat

SYUKUR… Mangsa-mangsa yang selamat tiba di jeti.

MUKAH: Dua pemancing lemas, seorang masih hilang manakala lapan yang lain selamat dalam kejadian bot karam setelah berlaku kebocoran di perairan Mukah Selasa lalu.

Mangsa yang meninggal dunia dan ditemui petang semalam yang juga tekong bot, Sabli Jun dan pemancing, Wong Siaw Tiang.

Lapan orang yang selamat adalah Wong Ching Hie, Lingsan Spawi, Anuar Spawi, Lewis Yung Kah Ing, Chieng Hock Hung, Wang Ting Ping, Chong  Fei Food dan Lee Sie Soon.

Penolong Pengarah Kanan Unit Carilamat dan Bantuan Bencana, Maritim Negeri Sarawak, Leftenan Komandar(M) Nurrul Elmi Ali yang mengetuai operasi itu berkata, usaha mencari Wong Ik Kong yang masih hilang, diteruskan hari ini.

Difahamkan, mereka keluar ke laut dan berlepas dari Jeti Lembaga Kemajuan Ikan Malaysia (LKIM) Cawangan Mukah pada pagi Isnin lalu, untuk menuju ke perairan sekitar Igan.

“Tujuan mereka ke laut pada kira-kira jam 10 pagi itu adalah untuk memancing di perairan Igan.  Namun pada kira-kira jam 4.00 petang hari sama, bot yang mereka  naiki bocor.

“Dipercayai mereka sudah bersedia dan tahu bot mereka akan karam,” katanya pada sidang media yang turut dihadiri Residen Bahagian Mukah, Kueh Lei Poh di sini petang semalam.

Operasi mencari dan menyelamat itu diselaraskan oleh Maritim Negeri Sarawak, Agensi Penguatkuasaan Maritim Malaysia(APMM) dengan kerjasama  Polis Diraja Malaysia (PDRM) dan pelbagai agensi kerajaan berkenaan, termasuk Persatuan Komuniti Pemancing Sarawak Cawangan Mukah.

Nurrul Elmi berkata, mereka menggunakan bot bernombor pendaftaran SF2-2837 itu membawa 11 penumpang termasuk tekong dan pemancing.

Katanya, kejadian kapal karam dipercayai berlaku sekitar jam 8.30 malam Selasa lalu.

Namun katanya, daripada lapan yang selamat itu, dua orang ditemui sekitar jam 5.00 petang kelmarin dan dibawa ke Kuching oleh kapal dagang yang dalam perjalanan dari Bintulu ke Kuching.

Beliau berkata, maklumat yang amat berguna daripada dua pemancing itulah menjurus kepada pelaksanaan SAR yang berpusat di  jeti LKIM di sini.

“Maklumat awal inilah amat membantu dan menjurus kepada persediaan untuk pelaksanaan SAR hari ini (semalam) membabitkan pelbagai agensi seperti Maritim APMM, polis dari Matu, Daro, Dalat dan Mukah, Pejabat Bomba dan Penyelamat Mukah, Angkatan Pertahanan Awam, LKIM, Jabatan Perikatan Laut Mukah, Pejabat Daerah Mukah, Pejabat Kebajikan Mukah dan Persatuan Komuniti Pemancing Sarawak  Cawangan Mukah dan lain lain lagi,” katanya.

Selain aset di lautan oleh agensi-agensi berkaitan, katanya, mereka juga mengguna aset udara dengan pesawat Bombardier.

“Kita juga menggunakan kapal pengawal dan ia akan digunakan esok (hari ini). Fokus lokasi pencarian di laut esok (hari ini) adalah di lokasi penemuan dua (mangsa) yang ditemui itu, dan kawasan sekitarnya,” katanya.

Sementara itu, Ketua Polis Daerah Daro Deputi Superintenden Polis(DSP) Neil Beginda mengesahkan nama mangsa yang meninggal pada sidang media sama.

“Mangsa berbangsa Cina telah disahkan oleh rakannya, manakala lelaki Melanau oleh ahli keluarga.  Kedua-dua mayat telah dihantar ke Hospital Mukah untuk tindakan lanjut,” katanya.

Kueh pula mengucapkan terima kasih kepada semua yang terlibat dengan SAR dan mengharapkan yang hilang akan ditemui dalam masa terdekat.

“Terima Kasih semua. Saya juga ingin mengambil kesempatan ini untuk menasihati penggiat atau pengusaha dan operator bot pemancing untuk sentiasa  mengutamakan keselamatan diri, kelengkapan kapal dan sebagainya sebelum berangkat ke laut,” katanya.

Oleh HENRY B SIYU

See author's posts


CapitaLand berhati-hati bagisuku pertama 2021

KUALA LUMPUR: CapitaLand Malaysia Mall REIT Management Sdn Bhd (CMMT) mengambil pendekatan berhati-hati dengan prospek industri, terutamanya pada suku pertama tahun ini susulan lanjutan Perintah Kawalan Pergerakan (PKP 2.0).

Ketua Pegawai Eksekutif CMMT, Low Peck Chen berkata, industri runcit dijangka terjejas walaupun tidak seteruk seperti PKP 1.0 pada Mac lepas, apabila lebih banyak penyewa dibenarkan beroperasi.

“Kami akan terus menyokong penyewa kami dengan strategi digital kami bagi memacu jualan penyewa dan meneruskan kempen membeli belah di tengah-tengah pandemik Covid-19, termasuk kempen GrabMart yang diumumkan baru-baru ini,” katanya pada sesi media maya semasa taklimat keputusan Suku Keempat 2020 CMMT, baru-baru ini.

Kempen GrabMart itu menampilkan pesanan campur dan padan daripada kedai-kedai di gedung yang sama dan hanya perlu membayar satu bayaran penghantaran.

“Bagi separuh kedua 2021, dengan andaian kawalan bagi membendung penularan Covid-19 adalah efektif, kita akan berada di fasa pemulihan, disokong oleh program vaksinasi bermula Mac 2021 sehingga Suku Pertama 2022 seperti yang diumumkan kerajaan,” kata Low.

Mengulas mengenai pelbagai bantuan yang disediakan menerusi inisiatif kerajaan kepada sektor runcit, Low berkata CMMT mendapat manfaat daripada diskaun 10 peratus bil elektrik serta rebat dua peratus bil elektrik, kerana ia merupakan bahagian yang besar daripada perbelanjaan operasi gedung membeli belah.

“Penyambungan program subsidi juga membantu meningkatkan kos operasi kami ke tahap tertentu,” katanya.

Semasa sesi media maya itu, Ketua Pegawai Kewangan CMMT, Soon Yeong Chyan berkata, bagi Tahun Kewangan 2020 yang berakhir pada 31 Disember 2020, pendapatan hartanah bersih CMMT turun 33.9 peratus kepada RM133.5 juta tahun ke tahun daripada RM202.12 juta manakala bagi Suku Keempat 2020, ia susut 31.7 peratus kepada RM34.0 juta daripada RM49.84 juta.

Dari segi trafik pengguna yang membeli belah, Tahun Kewangan 2020 merekodkan penurunan 42.8 peratus kepada 32,442 daripada 56,688 pada Tahun Kewangan 2019.

CMMT mengumumkan pengedaran seunitnya (DPU) bagi Tahun Kewangan 2020 sebanyak tiga sen, penurunan 52 peratus daripada 6.25 sen pada Tahun Kewangan 2019.

Bagi Suku Keempat 2020 yang berakhir pada 31 Disember 2020, kadar penghunian portfolio CMMT bagi runcit dan pejabat berada pada 86.6 peratus, peningkatan 0.2 peratus berbanding Suku Ketiga 2020 yang berakhir 30 September 2020. – Bernama

See author's posts


Ternakan ikan dalam kolam jadi rezeki sampingan

MENTERNAK ikan di dalam kolam bukan satu pekerjaan yang mudah, namun minat yang mendalam mendorong Awang Drahman  Awang Gapar, 55, dari Kampung Narum Marudi

untuk terus cekal di dalam bidang itu yang beliau ceburi sejak 2012 dan kini menikmati hasil yang lumayan.

Berkhidmat sebagai Pembantu Awam di Majlis Daerah Marudi (MDM), beliau  mula berjinak-jinak di dalam bidang ternakan ikan dalam kolam sebagai hobi namun mengusahakan pekerjaan  itu secara serius beberapa tahun selepas itu.

“Saya bermula dengan modal hanya RM10,000 bagi membina lima buah kolam simen berhampiran rumah dan sekarang saya sudah ada 11 buah kolam,”

“Menternak ikan dalam kolam adalah sebagai pekerjaan sampingan untuk menambah pendapatan” kata beliau ketika ditemui di rumahnya.

Jelasnya kesemua kolam yang diusahakannya itu mengandungi pelbagai spesies ikan tawar yang mempunyai pasaran tinggi seperti tilapia, patin dan keli.

Menurutnya beliau kini menternak kira-kira 8.000 ekor ikan tilapia, patin dan keli Thailand untuk pasaran di Marudi.

Ikan keli dan ikan patin boleh dijual selepas enam bulan sementara ikan tilapia boleh dijual selepas 10 bulan dan dijual pada harga RM15 sekilogram bagi ikan keli bersaiz kecil dan RM18 sekilogram yang bersaiz besar.

Ikan tilapia dan ikan patin pula dijual RM20 sekilogram bagi saiz besar dan RM15 bersaiz kecil, katanya.

Menurut Awang Drahman, potensi ikan ini terutama ikan patin dan keli sangat baik kerana ramai penduduk tempatan mulai suka makan ikan ini.

Beliau bersama isteri menjual hasil ikan kolam di pasar tamu pada setiap hari Sabtu dan Ahad,  malah ada pelanggan datang ke rumah untuk membelinya.

Siapa sangka hanya dengan  menternak ikan air tawar Awang Drahman boleh meraih pendapatan sampingan lebih RM400 sebulan.

Katanya untuk mendapatkan benih ikan-ikan tersebut, beliau membeli daripada penternak ikan di bandar Miri dan ada yang diusahakan sendiri.

Setelah bertahun mengusahakan penternakan ikan tawar, pendapatan lumayan yang diperolehi menjadi bukti kejayaan kepada Awang Drahman.

Beliau berterima kasih kepada Jabatan Pertanian yang banyak membantu dan memberi galakan serta nasihat kepada beliau tentang  bagaimana untuk menjadi seorang penternak ikan yang berjaya.

Beliau bertekad untuk mempertingkatkan lagi pasaran ikan ternakan ini dan mensasar untuk menambhkan lagi beberapa buah kolam dalam masa terdekat.

Oleh JIKU JUGUONG

See author's posts


Kampung Benawa dilanda banjir

MARUDI : Kampung Benawa Marudi dilanda banjir ekoran limpahan air dari Sungai Baram dan Tutoh.

Ketua Kampung, Hasbie Sulaiman ketika dihubungi berkata, hujan lebat di Ulu Baram menyebabkan air di beberapa kawasan rendah di Kampung Benawa naik sehingga satu inci, semalam.

Katanya, penduduk tidak dapat melakukan aktiviti harian seperti biasa dan tidak dapat keluar rumah.

Apatah lagi jelasnya, ketika ini penduduk berkurung dalam rumah ekoran pelaksanaan Perintah Kawalan Pergerakan (PKP) Fasa 4 dan pada masa yang sama di bulan Ramadan ini penduduk turut menunaikan ibadah puasa.

Katanya, keadaan terkawal dan penduduk kampung dalam keadaan berjaga-jaga dalam keadaan air bah yang tidak menentu pasang surutnya.

Justeru, Hasbie menggesa penduduk kampung supaya sentiasa berwaspada dalam keadaan banjir ketika ini dan berharap air cepat surut.

See author's posts


Perbaiki proses undi pos tumpuan SPR

PUTRAJAYA: Usaha menambah baik proses pengundian pos adalah antara tumpuan Suruhanjaya Pilihan Raya (SPR) ketika ini bagi mengukuhkan sistem penjalanan pilihan raya negara.

Timbalan Pengerusi SPR Dr Azmi Sharom berkata sebuah jawatankuasa khusus diketuai Ahli SPR Datuk Chin Phaik Yoong sedang mengkaji perkara berkenaan terutamanya dalam menyelesaikan pelbagai isu undi pos termasuk hal kertas undi tidak sampai kepada pengundi.

“Pada Pilihan Raya Umum ke-14 (PRU14) lepas, sistem undi pos menghadapi banyak masalah dengan berlaku peratusan yang sangat tinggi (kertas undi pos) tidak sampai. Ini tidak patut berlaku,” katanya dalam wawancara bersama Bernama di sini.

Azmi berkata SPR mengambil maklum hal berkaitan kertas undi pos yang dibangkitkan beberapa pihak termasuk desakan terbaharu yang mahukan suruhanjaya itu mempertimbangkan cadangan membenarkan pengundi Sabah yang bekerja di Sarawak dan Semenanjung Malaysia untuk mengundi secara pos dalam Pilihan Raya Negeri Sabah, bulan depan.

Menyentuh hal itu, beliau berkata kemudahan undi pos tidak dapat diberikan kepada pengundi luar kawasan seperti yang berada di Semenanjung Malaysia berikutan sistem sedia ada tidak mampu menampung jumlah yang besar.

Katanya, faktor pertambahan Dewan Undangan Negeri (DUN) Sabah daripada 60 kepada 73 kerusi juga menyebabkan kemudahan itu sukar dilaksanakan, selain SPR tidak sempat menambah baik sistem undi pos memandangkan ia adalah pilihan raya mengejut.

Azmi berkata SPR memahami kekecewaan pengundi Sabah berhubung perkara berkenaan dan sebagai sebuah agensi yang matang, SPR mendengar setiap kritikan yang dilemparkan dan akan berusaha gigih memperbaiki proses undi pos negara ini.

“Jika kita tak dapat sediakan satu sistem yang sempurna dan selamat, ia lebih berbahaya jika kita melakukan sesuatu dengan tergesa-gesa. Ia mungkin menimbulkan lebih masalah daripada apa yang kita hendak selesaikan.

“Kita ingin menyelesaikan suatu masalah tetapi kita mungkin menyebabkan timbul masalah lain. Jadi, adalah lebih baik berhati-hati daripada menyesal kemudian. Saya faham, tetapi inilah penjelasan saya, kalau rakyat Sabah masih marah, saya minta maaf,” jelasnya.

SPR menetapkan PRN Sabah diadakan pada 26 September, dengan hari pencalonan pada 12 September dan pengundian awal pada 22 September, membabitkan 1.12 juta pemilih berdaftar layak mengundi.

Mengenai sistem pilihan raya negara secara keseluruhannya, Azmi yang juga bekas pensyarah undang-undang Universiti Malaya, berkata terdapat banyak penambahbaikan yang telah dilaksanakan bagi meningkatkan keyakinan rakyat, antaranya sistem ejen tempat mengundi dan ejen mengira undi (PACA) dan sistem pemerhati.

Menurut Azmi, kehadiran PACA bagi memantau proses pengundian dan pengiraan undi di setiap saluran tidak memungkinkan berlaku penipuan seperti yang dibangkitkan sebelum ini.

“Dahulu ada yang menyatakan muncul kotak baharu dan sebagainya, tetapi kini saya rasa hampir mustahil perkara itu boleh berlaku kerana apa yang penting adalah Borang 14 (penyata pengundian selepas pengiraan undi) yang ditandatangani oleh saksi iaitu PACA dan ketua tempat mengundi.

“Jika ada sistem sebegini dan sistem pemerhati yang datang boleh menyaksikan perkara yang berlaku, ini bermakna proses pengundian itu adalah lebih telus. Kalau kita terbuka dengan apa yang kita lakukan, susah untuk mengundang perkara yang tidak elok berlaku,” katanya yang terlibat dalam pengendalian enam pilihan raya kecil, sejak dilantik sebagai Timbalan Pengerusi SPR pada Februari 2019.

Mengenai pindaan Perlembagaan Persekutuan melibatkan penurunan had umur mengundi kepada 18 tahun dan bertanding sebagai calon serta pendaftaran pengundi secara automatik, Azmi berkata SPR sedang bertungkus-lumus menyediakan sistem yang baik dan selamat bagi melaksanakan pindaan berkenaan.

Katanya sistem pendaftaran secara automatik dijangka tersedia pada pertengahan tahun depan berikutan SPR perlu menyelesaikan pelbagai isu termasuk kesukaran menentukan daerah tempat mengundi kerana alamat yang tidak lengkap, selain bekerjasama dengan pelbagai pihak seperti Jabatan Pendaftaran Negara, Kementerian Kesihatan dan Jabatan Penjara.

“Kalau orang itu dalam penjara dia tak boleh mengundi, begitu juga yang dalam hospital mental, kita tak boleh daftarkan. Ini bukan perkara mudah dengan sekadar mengambil (data) dari JPN. Sistem harus dijamin selamat sehingga data yang dipindahkan terpelihara,” jelasnya.

Azmi berkata dengan pelaksanaan sistem pendaftaran pengundi secara automatik, SPR menjangkakan bilangan pemilih berdaftar yang ketika ini berjumlah kira-kira 15 juta akan meningkat kepada lebih 19 juta orang, termasuk kira-kira empat juta rakyat Malaysia berumur 21 tahun ke atas yang masih belum mendaftar sebagai pengundi.

Katanya, jumlah itu tidak termasuk mereka yang berumur 18 hingga 20 tahun yang layak mengundi apabila sistem berkenaan siap kelak.–Bernama

See author's posts


25 TERBUNUH,pergaduhan etnik

KHARTOUM: Seramai 25 orang terbunuh dan 87 yang lain cedera di Sudan dalam beberapa hari pertempuran antara kumpulan etnik yang bermusuh di Pelabuhan Sudan, kata sumber perubatan kepada AFP semalam.

Sebilangan besar mangsa ditembak, manakala sebahagian mengalami luka akibat terkena pisau, kata sumber itu.

Keganasan meletus di bandar Laut Merah pada petang Ahad, lapor agensi berita SUNA, memetik kenyataan pegawai perubatan yang merawat mereka yang cedera.

Polis telah menghantar bantuan untuk menguatkan kawalan dan mengenakan perintah berkurung pada waktu malam, tambahnya.

Pergaduhan berlanjutan untuk hari ketiga berturut-turut, walaupun kehadiran pegawai keselamatan meningkat, kata saksi semalam.

Pertempuran bermula apabila orang dari suku Nuba, yang telah berdemonstrasi menentang seorang gabenor baharu, memasuki sebuah daerah suku Beni Amer, kata saksi.

Terdapat permusuhan panjang antara kumpulan.

Nuba berasal dari wilayah Kordofan Selatan, sebuah daerah yang mengalami perang saudara selama beberapa dekad. Orang Beni Amer berasal dari timur Sudan. – AFP

See author's posts


Pelaksanaan kerja tinjauan, kajian atasi banjir

SIBU: Penyelesaian masalah banjir di kawasan tebingan Sungai Rajang dan Igan amat memerlukan perlaksanaan kerja tinjauan dan kajian.

Duta Khas Kepada Perdana Menteri ke Republik Rakyat China, Dato Sri Tiong King Sing berkata, ia adalah berikutan terdapat berlakunya perubahan dalam dasar dan lebar sungai.

“Pengurusan air dan perancangan dasar tidak boleh berdasarkan situasi sejarah, sebaliknya ia perlu mempertimbangkan keadaan aktiviti masa kini yang akan memberikan kesan kepada masa hadapan,” jelasnya menerusi satu kenyataan semalam.

Ahli Parlimen Bintulu itu turut berkongsi pengalamannya tentang perubahan berlaku di dalam dasar sungai sepanjang tempoh beberapa dekad.

“Perairan Sungai Rajang dan Igan sekarang tidak dapat surut ketika air surut kerana kedua-dua sungai tersebut mengalami perubahan lebar untuk mengalirkan air.

“Ke mana banjir akan terjadi ketika air yang dikeluarkan dari empangan tidak dapat dialihkan dengan selamat?.

“Inilah sebabnya saya berulang kali menegaskan agar tinjauan dilakukan terlebih dahulu,” ujarnya.

Presiden Parti Demokratik Progresif (PDP) itu turut memberitahu akibat aktiviti manusia di hulu telah menyebabkan dasar sungai menjadi cetek dan tersumbat.

“Kita perlu mempertimbangkan kesejahteraan rakyat dan bukannya hanya kata-kata atau membuat kenyataan,” ujarnya.

Oleh Akun Giman

See author's posts


Pique kibar bendera putih

GERARD Pique berkata perlumbaan merebut kejuaraan La Liga akan memihak kepada Real Madrid selepas Barcelona hanya mencatat keputusan seri tanpa jaringan ketika berdepan Sevilla awal pagi semalam.

Ini adalah kali pertama Barca gagal meraih tiga mata sejak liga kembali bersambung dan Madrid mampu untuk merampas kedudukan teratas hujung minggu ini.

Selepas mencatat kemenangan 3-0 ke atas Valencia Khamis lalu, pasukan Zinedine Zidane akan menyamai mata dengan The Catalan jika mereka mampu menumpaskan Real Sociedad awal pagi esok dan memintas mereka berdasarkan rekod pertemuan sesama sendiri.

“Melihat apa yang kami sudah lakukan dalam dua perlawanan terakhir, ia dilihat sangat sukar untuk memenangi kejuaraan liga.

“Apa yang saya lihat, ia sangat sukar buat Madrid untuk kehilangan mata,” kata Pique.

Ditanya mengenai analisis Pique, jurulatih Barcelona, Quique Setien menganggap apa yang diluahkan oleh pemainnya itu lebih kepada kekecewaan.

“Saya rasa dia berkata begitu sebab dia kecewa. Saya masih optimis. Saya rasa ia akan menjadi sukar untuk semua orang bagi mencari mata maksimum,” kata Setien.

Sementara itu, satu mata dianggap sangat berharga buat Sevilla apabila boleh menjarakkan diri dengan Getafe di atas kelebihan lima mata.

Dalam pada itu, Marseille didenda sebanyak tiga juta euro (RM14.3 juta) kerana melanggar peraturan kewangan (FFP) tapi berjaya terlepas digantung daripada menyertai saingan Eropah.

Kelab Perancis itu menduduki tangga kedua Ligue 1 itu selepas saingan di Perancis dibatalkan kerana Covid-19 dan layak ke Liga Juara-Juara buat pertama kali sejak 2013.

Walaupun mereka berjaya terlepas penggantungan yang dilakukan Kesatuan Bolasepak Eropah (UEFA) ke atas Manchester City, badan induk Eropah melalui badan kawalan kewangan kelab (CFCB) mengenakan hukuman lain sekali gus membuat kelab kurang meraih keuntungan dan lebih mencabar.

CFCB memotong 15 peratus wang yang bakal diterima Marseille di atas penyertaannya dalam saingan Eropah untuk dua musim dan menghadkan jumlah pemain mereka kepada 23 orang sehingga musim 2022/23.

Kelab berkenaan membayar melebihi defisit maksimum yang disepakati bersama UEFA.

Selepas dihukum ketika Liga Europa dengan dikenakan denda, mengurangkan pendapatan dan mengecilkan skuad, selepas ketirisan sebanyak €78.5 juta (RM374 juta) pada 2017/18, kelab berkenaan berjanji tidak akan melebihi €50 juta euro (RM238 juta) namun dilaporkan rugi sebanyak €91 juta euro (RM434 juta) pada 2018/19.

Kelab berkenaan memberi alasan pemilik, Frank McCourt, yang mengambil alih pada Oktober 2016, memerlukan pelaburan tinggi dan sudah menyuntik dana €250 juta (RM1.1 bilion).-AFP

See author's posts


Thailand rekod dua kes baharu, satu kematian

BANGKOK: Thailand melaporkan dua kes baharu Covid-19 dan satu kematian dalam tempoh 24 jam, menjadikan jumlahnya kepada 3,042 kes dan 57 kematian, sejak wabak itu melanda pada Januari.

Jurucakap Pusat Pentadbiran Situasi Covid-19 (CSSA) Thaweesilp Wissanuyothin berkata, kematian terbaharu itu melibatkan seorang wanita berusia 68 tahun dari wilayah selatan Chumphon, yang merupakan kontak rapat kepada pesakit yang disahkan dijangkiti wabak itu serta mempunyai sejarah penyakit diabetes, masalah buah pinggang dan tekanan darah tinggi.

Beliau berkata, dua kes baharu Covid-19 ialah seorang wanita Cina yang merupakan isteri kepada warga Itali, pesakit disahkan Covid-19 di Phuket dan seorang tukang urut wanita Thailand berusia 55 tahun yang menjalani kuarantin di sebuah kemudahan negeri setelah pulang dari Rusia.

“Sehinga kini, lebih daripada 96 peratus pesakit atau 2,928 telah sembuh dan discaj daripada hospital. Sebanyak 57 pesakit masih berada di wad,” katanya pada taklimat harian Covid-19 di sini semalam.

Ketika Thailand terus merekodkan angka tunggal dalam kes baharu Covid-19, negara itu dijangka memulakan fasa ketiga kelonggaran pada 1 Jun.

Timbalan Ketua Pengarah Jabatan Kawalan Penyakit Tanarak Plipat berkata, perniagaan dan venue di bawah risiko rendah Covid-19 (zon kuning) dijangka dibuka semula dan menyambung operasi pada fasa kelonggaran seterusnya.

“CSSA dijangka membuat pengumuman senarainya, mungkin pada Rabu atau Khamis,” katanya dipetik Bangkok Post.

Stadium tinju, rumah urut, spa, panggung wayang, pusat boling, taman permainan, venue persidangan, pusat pameran perdagangan dan sekolah tutorial adalah perniagaan dan tempat-tempat di bawah risiko rendah yang dijangka beroperasi semula.

Bagaimanapun, pub, bar dan pusat hiburan malam akan terus ditutup.

Pada Jumaat, dalam mesyuarat CCSA yang dipengerusikan Perdana Menteri Jeneral Prayuth Chan o-cha bersetuju untuk melanjutkan perintah darurat sehingga 30 Jun.

Mesyuarat itu turut membincangkan kemungkinan memendekkan tempoh berkurung pada waktu malam yang kini dilaksanakan dari 11.00 malam hingga 4.00 pagi.

Pelanjutan itu tertakluk kepada kelulusan Kabinet hari ini. – BERNAMA

See author's posts


Guru belum divaksin beri sedikit kesan

KUALA PILAH: Keputusan segelintir guru yang belum bersedia menerima suntikan vaksin ketika ini memberikan sedikit kesan terhadap proses pengajaran dan pembelajaran kepada pelajar, kata Menteri Kanan Pendidikan Datuk Dr Radzi Jidin.

Beliau berkata, meskipun jumlah guru yang belum bersedia divaksin hanyalah kira-kira 2,000 orang sahaja daripada keseluruhan 415,000 guru di seluruh negara, namun ia tetap menjejaskan pengurusan di sekolah.

“…jumlah itu terlalu kecil, tetapi sebab ada sekolah yang guru tak mahu divaksin ini kadang-kadang mengajar subjek yang sama, jadi bagaimana nak mengajar.

“Ada juga guru yang tidak mahu divaksin ini satu-satunya (guru) yang mengajar subjek tertentu, jadi sekolah berkenaan tiada guru subjek itu,” katanya kepada pemberita selepas meninjau hari pertama persekolahan di Sekolah Menengah Kebangsaan (SMK) Tunku Kurshiah di sini semalam.

Katanya, keputusan menukarkan guru yang belum divaksin ke tempat lain bukanlah ugutan, tetapi ia melibatkan urusan pentadbiran selain Jabatan Perkhidmatan Awam juga mewajibkan kakitangan awam divaksin sebelum 1 November ini.

Sementara itu Radzi berkata, Kementerian Pendidikan masih meneliti cadangan menukar permulaan sesi persekolahan daripada Januari kepada Mac, dengan menjadikan sesi tahun depan sebagai panduan.

Jelasnya kementerian turut mengambil kira libat urus bersama pihak berkepentingan termasuk ibu bapa dan guru yang memberi maklum balas positif termasuk berkaitan pengurusan peperiksaan ketika musim tengkujuh di beberapa negeri. – Bernama

See author's posts


BATANG LUPAR BAKAL MILIKI JAMBATAN

KUCHING: “We will cross the bridge when we come to it” (Kita akan melintasi jambatan ketika kita sampai di sana) secara tersiratnya membawa maksud kita tidak perlu risaukan sesuatu yang belum berlaku sehingga ia benar-benar terjadi.

Secara harfiah dengan mengambil kira isu di Batang Lupar, pembinaan jambatan baharu hanya menjadi kenyataan dalam tempoh lima tahun lagi apabila jambatan sepanjang 7km itu dijangka siap.

Sehingga itu, perkhidmatan feri Triso untuk menyeberang sungai berkenaan akan kekal sebagai penghubung penting di jalan raya kedua Sarawak, yang biasanya disebut sebagai jalan pesisir oleh penduduk tempatan.

Semua langkah yang ada akan ditambah dan dikuatkuasakan dengan tegas serta dipatuhi untuk mencegah berulangnya, tragedi Tahun Baharu yang mengorbankan sembilan nyawa apabila sebuah trak pikap terhumban ke dalam sungai di tebing utara Batang Lupar.

See author's posts


Penguang chalun ngagai semua raban bansa

MARUDI: Kaban Parliem Baram, Anyie Ngau ngasuh komuniti Cina ba sitak N.76 Marudi ngambika meri sukung ngagai chalun Gabungan Parti Sarawak (GPS), Datu Dr Penguang anak Manggil maya Pengawa Bepilih Besai Nengeri Ke-12 (PRN-12) kena  18 Disember tu.

Ku iya, sukung komuniti Cina enggau raban bansa bukai beguna amat dikena iya neruska pemansang ba menua pesisir.

Penguang nya chalun ngagai semua raban bansa, enda ngira bansa, agama enggau chara pengidup nya kebuah beri sukung ngagai iya maya muai undi kena 18 Disember, ku iya.

Ku Anyie, GPS ke diketuaika Kepala Menteri Datuk Patinggi Tan Sri Abang Johari Tun openg pedulika pengidup rayat lalu nya kebuah mayuh bengkah komuniti ba Marudi enggau Baram diasuh meri sukung ngagai pengari rayat GPS dikena nentuka pengidup rayat jemah ila.

Ku iya, lima taun ke udah Penguang udah mantaika diri ulih ngatur pengawa pemadu manah sereta mai ubah ngagai kandang Marudi, Bakong, Beluru, Tinjar enggau mayuh bengkah kandang bukai ba DUN Marudi enti dibangingka enggau 20 taun ke udah maya dipegai pengari rayat dulu suba.

Anyie mega madahka, pengelama 20 taun nadai berubah lalu kitai patut beterima kasih ngagai Datu Dr Penguang ke mayuh amat mai ubah sereta meda Marudi mansang berengkah ari Penguang nyadi pengari rayat.

Iya mansutka jaku munti nya maya ba siti pengerami makai malam begulai enggau komunti Cina ke diatur Kelab Penyukung Parti Demokratik Progresif (PDP) enggau GPS malam Hari Minggu ke udah.

“Kitai ngarapka bepilih besai ke sekali tu Marudi enggau mayuh bengkah kandang bukai nyadi kandang burak ngagai GPS.

“Maya PRN ke sekali tu kitai deka meda majoriti lebih ari 5,000 undi ngagai chalun  GPS laban rayat Marudi agi begunaka pemansang ngena Datu Dr Penguang,” ku iya.

Sama bisi enggau maya pengerami nya chalun GPS, Datu Dr Penguang anak Manggil, Walikota Kunsil Pelilih Marudi (MDM) Kunsilor Edward Mendai, bala tuai mensia mayuh, tuai raban bansa, bala kapitan enggau Chairam Ngatur Pengerami Kho Thien Seng.

Oleh JIKU JUGUONG

See author's posts


CENTEX Lundu jadi pusat latihan teknologi maklumat

SEMATAN: Pusat Kecemerlangan Teknikal Sarawak (CENTEXS) Kampus Lundu akan menjadi kampus Centexs utama di negeri ini untuk kursus Teknologi Maklumat (IT) dan Augmented reality atau realiti maya (AR).

Ketua Menteri Datuk Patinggi Abang Johari Tun Openg berkata Kerajaan Sarawak akan bekerjasama dengan Huawei untuk melatih para pelajar mengenai IT dan juga kursus keselamatan siber.

“Kami ingin melatih juruteknik dalam bidang telekomunikasi IT dan 5G di Kampus Centexs Lundu ini.

“Kampus Centexs di Lundu yang sedang dibina ini adalah untuk kursus praktikal, sementara kampus Santubong adalah makmal,” katanya.

Beliau berkata demikian pada sidang media selepas lawatan dan merasmikan Pos Kawalan Sempadan serta Majlis Pecah Tanah Masjid dan Anjung Usahawan Telok Melano di Sematan, semalam.

Ujarnya, Centex Lundu turut akan memiliki kemudahan kediaman untum pelajar tinggal di kampus dan belajar pelbagai kursus yang disediakan termasuk AR.

“Sarawak telah maju dalam bidang IT kerana kini kita banyak menjalankan perniagaan dalam talian, terutama semasa pandemik Covid-19.

‘lni merupakan pelaburan untuk masa depan anak-anak di Lundu dan penduduk sekitar dengan anggaran sebanyak 800 pelajar dalam setahun dapat menjalani kursus jangka pendek yang ditawarkan di sini,” katanya lagi.

Untuk rekod, Kerajaan negeri telah meluluskan peruntukan berjumlah RM10 juta untuk membangunkan Centexs pada tahun 2015 semasa dibawah pentadbiran Mantan Ketua Menteri, Tan Sri Adenan Satem.

Pusat teknikal pertama di negeri ini amat penting dalam usaha mentransformasikan bidang kemahiran teknikal dan vokasional di Sarawak selain menawarkan program perantis dan kursus latihan bagi kemahiran yang berkaitan dengan keperluan sektor industri di negeri ini.

Oleh Zarina Abdullah

See author's posts


Patuhi PKP kekalkan Lawas sebagai zon hijau

LAWAS: Pematuhan kepada arahan Perintah Kawalan Pergerakan (PKP) dan
disiplin penduduk telah mengekalkan Daerah Lawas kekal sebagai zon hijau sejak
18 April lalu.

Timbalan Ketua Menteri Datuk Amar Awang Tengah Ali Hasan menjelaskan Daerah
Limbang baru-baru ini bertukar kepada zon kuning berikutan kes import daripada
negara jiran Brunei.

Bagaimanapun keseluruhan kes Covid-19 di Bahagian Limbang adalah terkawal.

Beliau yang juga Ahli Dewan Undangan Negeri (ADUN) Bukit Sari sewaktu
mempengerusikan mesyuarat Jawatan kuasa Pengurusan Bencana Daerah Lawas semalam
memberitahu setakat ini PUI bagi Bahagian Limbang ialah seramai 150 orang dan
PUS pula seramai 610 orang secara kumulatif.

Menyentuh kebenaran pelajar Sarawak untuk balik ke kampung halaman termasuk
di Bahagian Limbang,  Awang Tengah mahu
agar pusat pemantauan untuk Daerah Lawas ditambah bagi meletakkan pelajar ini
di pusat kuarantin.

Ini sejajar dengan prosedur operasi standard (SOP) Kementerian Kesihatan
Malaysia bagi membendung sebarang penyebaran wabak Covid-19 ini.

Oleh itu, beliau terus menyeru agar seluruh anggota masyarakat membudayakan
amalan meningkatkan kebersihan diri, penjarakan sosial dan menjalani kuarantin
sebagai norma baharu.

Ini adalah cara paling berkesan dalam membendung penularan wabak atau
sebarang penyakit yang merbahaya.

“Kita bersama-sama membantu diri sendiri, masyarakat dan semuanya
melalui amalan kebersihan diri, penjarakan sosial dan kuarantin ini,”
katanya.

Turut hadir Timbalan Menteri Pembangunan Luar Bandar Malaysia Dato Henry
Sum Agong, Menteri Muda di Jabatan Ketua Menteri (Pembangunan Usahawan
Bumiputera) dan Menteri Muda Perancangan Sumber Datuk Haji Mohd Naroden bin
Majais, ADUN Batu Danau Paulus Palu Gumbang, Residen Bahagian Limbang Ir Ahmad
Denney Ahmad Fauzi, Pegawai Daerah Lawas Ladin Atok dan ketua-ketua jabatan
daripada agensi barisan hadapan Covid-19.

See author's posts


Presiden Mali letak jawatan

BAMAKO: Presiden Mali, Ibrahim Boubacar Keita, mengumumkan peletakan jawatan berkuat kuasa serta-merta, semalam, sehari selepas rampasan kuasa didalangi askar pemberontak.

Keita, 75, ketika membuat pengumuman itu menerusi siaran televisyen rasmi negara berkenaan, berkata kerajaan dan keseluruhan Jemaah Menteri akan dibubarkan.

“Saya ingin mengambil kesempatan ini, mengumumkan keputusan meletakkan jawatan dan berterima kasih kepada rakyat Mali di atas sokongan yang diberikan beberapa tahun ini serta kasih sayang mereka,” katanya.

Pengumuman tergempar itu dibuat selepas askar pemberontak bertindak menawan Keita dan Perdana Menteri Mali, Boubou Cisse, semalam. Insiden sedemikian dilihat tercetus selepas ketegangan politik di Mali, selain siri gerakan bantahan sehingga mengundang maut di Sahal, sejak beberapa bulan lalu. – AFP

See author's posts


Manfaatkan PKP untuk eratkan hubungan keluarga

Henry B Siyu

MUKAH: Orang ramai seharusnya mengambil kesempatan masa
tempoh Perintah Kawalan Pergerakan(PKP) ini untuk melakukan aktiviti  yang positif bersama keluarga.

Anataranya, menurut
Menteri Kebajikan, Kesejahteraan Komuniti, Wanita, Keluarga dan
Pembangunan Kanak-Kanak, Dato Sri Hajah Fatimah Abdullah, ialah  sesuatu aktiviti yang boleh mempereratkan
lagi hubungan keluarga.

“Seperti mana yang kita semua sedia maklum dengan PKP
ini, keseluruhan ahli keluarga berada di rumah. Manfaatkanlah masa itu untuk
perkara yang boleh mempereratkan lagi
hubungan keluarga ‘Family Bonding’. Seperti membuat kueh dan sebagainya
yang boleh menyumbang ke arah memantapkan institusi keluarga, “ katanya.

Dan selain itu,
tambahnya, mereka juga boleh menggunakannya untuk aktiviti agama di
dalam keluarga dan juga pendidikan untuk anak-anak.

“Sambil mematuhi arahan PKP, kita juga harus  menggunakan untuk sesuatu yang boleh
menafaatkan seperti mendidik anak mengenai agama, dan juga hal persekolahan
atau pendidikan.  Jadikanlah tempoh ini
bukan sebagai sesuatu yang menggusarkan, malah dengan sesuatu yang positif yang
menyeronokan buat seisi keluarga,” tambahnya lagi.

Beliau juga menyarankan ibu bapa untuk sentiasa berusaha
untuk memastikan makanan seimbang  dan
menjagakan kebersihan diri dari masa ke semasa.

“Saya difahamkan bahawa makanan seimbang itu boleh
memperkuatkan lagi daya ketahanan badan ‘Body Immunity’. Ia penting di dalam
kita mengekang segala penyakit untuk menyerang kita. Dan juga semestinya
jagalah kesihatan diri dari masa ke semasa seperti cuci tangan dan sebagainya,”
ujar Fatimah lagi.

Berkata demikian pada sidang media yang diadakan di sini,
Fatimah, juga tidak menolak kemungkinan bahawa stok topeng muka dan hidung
memang masih kurang di negeri ini, dan berharap perkara itu dapat diatasi
segera.

“Kini kita juga menunggu 2 juta keping topeng muka dari
negara Cina dan  kita harus berterima
kasih kepada negara tersebut walaupun kita belum tahu bila ia akan datang ke
negeri ini,” katanya lagi.

See author's posts


PERTINGKATKAN INDUSTRI BALAK

KUCHING: Kerajaan Sarawak sentiasa terbuka dengan sebarang cadangan serta penambahbaikan industri balak negeri itu supaya dapat diurus secara mampan, kata Ketua Menteri Datuk Patinggi Tan Sri Abang Johari Tun Openg.

Beliau berkata ini termasuk memperkenalkan spesies tanaman baharu yang lebih efisyen dan mampan seperti penanaman pokok balak jenis Paulownia.

Jelasnya pokok Paulownia adalah pokok balak yang mampu membesar dengan cepat dan boleh dipotong (dituai) dalam masa empat ke lima tahun.

“Paulownia boleh hidup subur, sesuai dengan tanah kita, dan dengan teknologi serta baja yang baik, ia boleh tumbuh dengan baik. Pokok ini juga boleh tumbuh dengan cepat. Produk kayu (melalui pokok ini) untuk dibuat perabot serta rumah,” katanya kepada pemberita selepas merasmikan makmal tumbuhan Paulownia milik TSG Green Sdn Bhd di sini, semalam.

Sementara itu, Abang Johari berkata Sarawak juga boleh mencontohi negara ‘Scandinavia’ yang mengamalkan pengurusan industri berasaskan kayu secara mampan.

“Di Norway dan Finland mereka tanam pokok pine, mereka mempunyai industri berasaskan kayu yang baik dan bahan mentah mereka berasal dari hutan buatan (planted forest),” katanya.-Bernama

See author's posts


Lima penunggang motosikal bertindak lawan arus

KUALA LUMPUR: Dipercayai kerana mahu mengelak sekatan jalan raya Op Mabuk, lima penunggang motosikal dikesan bertindak melawan arus dalam kejadian di Jalan Pandan 1 menghala ke Ampang dekat sini awal pagi semalam.

Lima penunggang terbabit yang dipercayai dalam perjalanan dari Taman Shamelin Perkasa bertindak memecut motosikal masing-masing menongkah arus di Jalan Pandan 1 selepas mengesan kehadiran pihak berkuasa di dua sekatan jalan raya di Jalan Pandan Jaya di sini.

Ketua Jabatan Siasatan dan Penguatkuasaan Trafik Selangor Supt Azman Shari’at berkata kelima-lima penunggang motosikal itu akan dikesan polis.

“Dalam situasi ini, pihak polis tidak boleh mengejar mereka kerana mereka bertindak melawan harus dan membahayakan pengguna jalan raya lain,” katanya kepada pemberita di lokasi kejadian.

Azman berkata pihaknya melakukan sekatan jalan raya Op Mabuk di seluruh negeri pada setiap Jumaat, Sabtu dan Ahad.

Menurut Azman, pada Op Mabuk yang bermula 12 tengah malam hingga 3 pagi tadi, pihaknya mengeluarkan 863 saman kerana pelbagai kesalahan jalan raya, selain menyita dua motosikal dan menahan tiga individu yang disyaki memandu dalam keadaan mabuk menerusi empat sekatan jalan raya di sekitar Ampang Jaya.

Katanya Op Mabuk yang dijalankan turut menyumbang kepada pengurangan kegiatan samseng jalanan di Selangor.

Sementara itu, enam lelaki tempatan ditahan kerana memandu di bawah pengaruh alkohol dalam Op Mabuk dan Pencegahan Jenayah yang dilakukan di sekitar Petaling Jaya awal pagi semalam.

Ketua Polis Daerah Petaling Jaya ACP  Nik Ezanee Mohd Faisal berkata pemandu lelaki berusia 22 hingga 41 tahun itu ditahan berasingan dalam operasi bermula 10 malam hingga 2 pagi.

“Mereka ditahan kerana didapati memandu di bawah pengaruh alkohol melebihi paras dibenarkan dan siasatan lanjut dijalankan mengikut Seksyen 45 (a) 1 Akta Pengangkutan Jalan 1987,” katanya dalam kenyataan.

Menurutnya, dalam operasi berkenaan, seramai 252 pengguna jalan raya dan 217 buah kenderaan telah diperiksa dan sebanyak 42 saman telah dikeluarkan atas pelbagai kesalahan trafik.- Bernama

See author's posts


Penduduk pedalaman disaran dengar radio

SIMANGGANG: Rakyat dari kawasan pedalaman Sri Aman dinasihat agar bertindak mendekatkan diri dengan siaran radio tempatan kata Menteri Muda Kesejahteraan Komuniti, Datuk Francis Harden Hollis.

Menurut beliau, tindakan berkenaan penting agar mereka dapat mengetahui maklumat terkini mengenai jadual perlaksanaan Program Imunisasi Covid-19 Kebangsaan di kawasan masing-masing.

“Kelemahan liputan rangkaian telekomunikasi menyebabkan rakyat kawasan pedalaman yang layak menerima suntikan vaksin Covid-19 bersempena program itu sukar dihubungi oleh agensi kerajaan sebelum ini.

“Justeru, radio menjadi medium terbaik bagi tujuan ini. Pastikan anda (rakyat kawasan pedalaman) rajin mendengar siaran radio untuk mengetahui status masing-masing bagi tujuan program itu dari semasa ke semasa,” kata beliau.

Harden ketika meninjau Pusat Pemberian Vaksin (PPV) Covid-19 di Dewan Suarah Sri Aman di sini turut memohon Jawatankuasa Kemajuan dan Keselamatan Kampung (JKKK) agar sering memantau kehadiran orang luar ke penempatan mereka.

Menurut beliau, tindakan JKKK berhubung perkara itu penting agar orang luar tidak membawa virus Covid-19 ke dalam penempatan mereka sehingga mencetuskan kluster baharu.

“Saya juga memohon bantuan JKKK untuk menerangkan kepada anak buah mereka mengenai kepentingan suntikan vaksin Covid-19 yang berperanan dalam meningkatkan imunisasi tubuh bagi melawan serangan virus itu.

“Justeru, saya berharap agar JKKK dapat bertindak serius berhubung perkara ini demi membantu kerajaan melawan penularan pandemik Covid-19 dalam kalangan rakyat di Sri Aman sepanjang waktu sukar ini,” kata Harden.

Terdahulu, beliau menerusi lawatannya di PPV Dewan Suarah Sri Aman bersempena Program Imunisasi Covid-19 Kebangsaan dimaklumkan bahawa sejumlah 1,602 individu telah menerima suntikan vaksin Covid-19 sejak 3 Jun lepas hingga semalam.

Oleh VALENTINE NGUMBANG

See author's posts


Kerajaan kenal pasti keluasan tanah aktiviti agromakanan  –  Ahmad Zahid

MACHANG: Kerajaan menerusi Felcra Berhad sedang mengenal pasti keluasan tanah yang mencukupi untuk digunakan sebagai aktiviti agromakanan, kata Timbalan Perdana Menteri Datuk Seri Dr Ahmad Zahid Hamidi.

Beliau yang juga Menteri Kemajuan Desa dan Wilayah berkata hal ini secara tidak langsung akan memberi peluang kepada peserta Felcra dan generasi seterusnya sebagai tenaga kerja dalam bidang terbabit.

“Saya telah tetapkan tanggungjawab baharu kepada Felcra untuk bantu kerajaan dan rakyat dengan menjadi sebuah agensi yang melakukan aktiviti pengeluaran bahan makanan selain membantu Kementerian Pertanian dan Keterjaminan Makanan bagi mengurangkan import bahan makanan seperti beras daging, ayam dan telur.

“Kita bukan nak bersaing dengan pengeluar sedia ada tetapi sekadar kurangkan kos sara hidup dan untuk tentukan bahawa soal keterjaminan makanan ini tidak bermusim sama ada musim raya atau sebaliknya,” katanya.

Beliau berkata demikian kepada pemberita selepas menghadiri majlis sambutan Aidilfitri Felcra Berhad di Bukit Tiu di sini hari ini, yang turut dihadiri, Pengerusi Felcra Berhad Datuk Ahmad Jazlan Yaakub.

Ahmad Zahid berkata Felcra yang turut mempunyai entiti perniagaan lain akan terus dipantau beliau untuk mengembangkan lagi urus niaga agensi terbabit.

“Setakat ini, kita sudah memiliki 3,000 hektar estet padi di Perak dan sudah mengenal pasti sebanyak 12,000 hektar di Sarawak dan 6,000 hektar di Sabah untuk dijadikan estet padi,” katanya.

Sementara itu, ketika ditanya mengenai masalah bekalan air di Kelantan, Ahmad Zahid berkata, kerajaan menyediakan peruntukan berjumlah RM1 bilion kepada negeri itu bermula tahun ini.

“Peruntukan itu akan dilakukan secara tata kelola dan terus, manakala dari segi operasi kita serahkan kepada Kementerian Kewangan,” katanya.

Sebelum ini, Perdana Menteri Datuk Seri Anwar Ibrahim berkata kerajaan Perpaduan telah mengambil pendirian untuk menangani masalah berkaitan bekalan air untuk pengguna di Kelantan, dan ia perlu diselesaikan tanpa mengira fahaman politik. – Bernama

See author's posts


Marcos Jr mengimpikan kemenangan besar

BATAC- Berjuta-juta rakyat Filipina menyerbu pusat pengundian Isnin untuk memilih presiden baharu, dengan anak lelaki bekas diktator Ferdinand Marcos menjadi pilihan utama untuk memenangi pilihan raya berkepentingan tinggi.

Hampir 40 tahun selepas patriark itu digulingkan oleh pemberontakan popular dan keluarga dikejar ke dalam buangan, Ferdinand Marcos Junior kelihatan bersedia untuk melengkapkan kemunculan semula mereka yang luar biasa dari paria ke puncak kuasa politik.

Sepuluh calon bersaing untuk menggantikan Presiden Rodrigo Duterte dalam pilihan raya yang dilihat oleh banyak pihak sebagai detik buat-atau-pecah bagi demokrasi Filipina yang rapuh.

Tetapi hanya Marcos Jr dan pesaingnya Leni Robredo, penyandang naib presiden, mempunyai peluang yang boleh dipercayai untuk menang.

Orang ramai yang memakai topeng mula beratur panjang sebelum subuh untuk membuang undi apabila pusat mengundi dibuka di seluruh nusantara.

Di Sekolah Rendah Memorial Mariano Marcos di bandar Batac di utara, rumah nenek moyang keluarga Marcos, pengundi melambai tangan peminat untuk menyejukkan muka mereka dalam cuaca panas tropika.

Anjing penghidu bom menyapu pusat pengundian sebelum Marcos Jr tiba bersama adik perempuannya Irene dan anak sulung Sandro.

Mereka diikuti oleh ibu bapa keluarga Imelda berusia 92 tahun yang rancak, yang diturunkan dari van putih sambil memakai baju atasan panjang merah dengan seluar padan dan flat slip-on.

Sandro, 28, yang pertama kali bertanding jawatan dipilih di daerah kongres di wilayah Ilocos Norte, mengakui sejarah keluarga itu adalah “beban”.

Tetapi dia menambah: “Ia adalah salah satu yang kami juga cuba untuk mengekalkan dan melindungi dan lebih baik semasa kami berkhidmat.”

Memberi undi untuk Robredo di sebuah sekolah di perbandaran Magarao, di wilayah tengah Camarines Sur, Corazon Bagay berkata bekas anggota kongres wanita itu “layak” menang.

“Dia tidak mempunyai sebarang dakwaan rasuah,” kata suri rumah berusia 52 tahun itu.

“Dia bukan pencuri. Leni jujur.”

Penyokong melaungkan “Leni, Leni” menyapa Robredo ketika dia tiba di sekolah yang sama untuk mengundi.

Peratusan keluar mengundi dijangka tinggi dalam kalangan lebih 65 juta rakyat Filipina yang layak mengundi.

“Barisan yang panjang itu hebat. Rakyat Filipina mahu didengari dan didengari dengan kuat,” kata George Garcia dari Suruhanjaya Pilihan Raya.

Hampir 2,000 mesin pengiraan undi tidak berfungsi di seluruh negara, katanya. Terdapat lebih 70,000 pusat mengundi.

Pada penghujung kempen pahit, tinjauan pendapat menunjukkan Marcos Jr menuju ke arah tanah runtuh. Dia mempunyai kelebihan dua angka berbanding Robredo dalam tinjauan terbaru dan dia memerlukan peratusan pengundi Marcos Jr yang rendah atau lonjakan sokongan lewat untuk menjaringkan kekecewaan.

Di Filipina, pemenang hanya perlu mendapat undian lebih daripada orang lain.-AFP

See author's posts


Satu kotak hitam ditemui

CHINA: Sebuah kotak hitam dari pesawat China Eastern yang terhempas ditemui pada semalam ketika penyiasat cuba menentukan apa yang menyebabkan jet yang membawa 132 penumpang itu terjunam ke lereng gunung di selatan China.

Punca bencana itu telah membingungkan pihak berkuasa penerbangan yang telah menjelajah medan lasak untuk mencari petunjuk, tidak menemui mangsa yang terselamat daripada apa yang hampir pasti sebagai nahas kapal terbang paling tragis di China dalam tempoh hampir 30 tahun.

Menurut, Jurucakap Pihak Berkuasa Penerbangan China, Liu Lusong, perakam penerbangan ditemui dari penerbangan China Eastern MU5735 pada Rabu.

Media kerajaan kemudian berkata ia rosak teruk.

Pesawat malang tersebut, Boeing 737-800, dilengkapi dengan dua perakam penerbangan: satu di bahagian belakang penumpang kabin menjejak data penerbangan, dan satu lagi perakam suara kokpit.

“Pada masa ini, tidak jelas sama ada perakam data atau perakam suara kokpit yang telah ditemui,” kata Mao Yanfeng, seorang pegawai di Pentadbiran Penerbangan Awam China (CAAC), menurut media kerajaan.

Pegawai telah mengelak daripada mengisytiharkan semua penumpang mati walaupun jisim logam terpintal dan barang hangus yang dihancurkan yang ditemui pasukan pemulihan di lereng gunung.

TV kerajaan menunjukkan penyelamat memulihkan kotak oren terang dan meletakkannya di dalam beg plastik jernih.

Pada petang Rabu, wartawan AFP melihat sekumpulan kecil orang yang dipandu oleh pegawai melintasi kepungan polis yang menandakan kemasukan ke tapak itu, berkerumun di bawah payung dalam hujan lebat.

Seorang lelaki pertengahan umur kemudian mengesahkan bahawa dia adalah saudara kepada seseorang dalam penerbangan itu, dan meminta media supaya tidak berkerumun di sekelilingnya.

Kerja-kerja menyelamat sedang dijalankan merentasi zon nahas besar seluas 45,200 meter persegi, kata pegawai pada sidang media hari ini.

Penyelamat berpakaian jingga telah menggunakan anjing, dron dan pengimbas untuk menyelongkar serpihan yang bertaburan di lereng gunung.

Pesawat Boeing 737-800 itu terhempas berhampiran Wuzhou di selatan China pada petang Isnin selepas terputus hubungan dengan kawalan trafik udara.

Sehingga ketika itu, komunikasi dengan kakitangan darat adalah perkara biasa, lapor media kerajaan. – AFP

See author's posts


Japen Sri Aman ngatur Program IOW Merdeka

SIMANGGANG: Palan Nyaga Operasyen Pelilih (PKOD) Raban Ngetanka Mensia Mayuh Malaysia (APM) Pelilih Sri Aman empai lama ke udah milih siti palan endur  ngatur Program Info On Wheels (IOW) Merdeka.

PKOD nya dipilih laban setipak enggau theme Nyambut Hari Nasional taun tu iya nya ‘Malaysia Peduli’ dikena meri apresiasyen ngagai raban APM ketegal bisi penyabar seretra enggau naka ulih ngaga pengawa maya napi pandemik Covid-19.

Kelimpah ari dikena meri apresiasyen ngagai jasa APM, tuju Opis Pemandah (Japen) Sri Aman ngatur program nya mega dikena meransang komuniti enggau ijinsi perintah ba endur nya sama bela nemu reti meredeka ba menua tu.

Program nya mega sekeda ari aktiviti tauka pengawa ke digaga beserimbai enggau Pengerami Nyambut Bulan Nasional sereta Kimpin Kepaika Jalur Gemilang 2020  dikena namam runding ngembuan patriotism ngagai peranak ba endur nya.

Program IOW Merdeka nya berengkah enggau nyambut penatai pengari Japen Sri Aman, Iswandi Kassim ke nyereta PKOD APM Pelilih Sri Aman sebedau iya disambung enggau lagu NegaraKu sereta ditangkanka enggau Ibu Pertiwiku.

Pengudah abis belagu, program nya diteruska enggau pengawa nyuaka menira Jalur Gemilang ari Japen Sri Aman ngagai Pemesai APM Pelilih Sri Aman iaitu Kapten (PA) Siti Huzaimah Ibrahim.

Japen Sri Aman neruska program nya meri licha senentang mayuh bengkah isu kemaya hari tu bekaul enggau Chara Nagang Covid-19, Norma Baru Ba Opis enggau Bantuan Prihatin Nasional.

Ngena program nya Japen mega meri licah senentang Bantuan Khas Sarawak Ku Sayang (BKSS),  ngena Apikasi MyTrace Mantu Perintah Nemu Enggau Mutuska Rantai Covid-19 sereta  Pakej Ransangan Ekonomi (Prihatin).

Sebedau Program IOW Merdeka nya abis APM Sri Aman sama bela enggau nyereta  nyebut nitihka Atur Nyaga Pejalai Maya Nyuman (PKPP) sereta nyadung poster  dichelak Japen Malaysia ngagai mensia mayuh ke diau ba bandar nya.

Oleh Valentine Ngumbang

See author's posts


Brokoli, kubis bunga Sarawak berpotensi besar

KUCHING: Brokoli dan kubis bunga yang ditanam di plot eksperimen di Pusat Penyelidikan Pertanian Semongok (ARC) di sini, mempunyai potensi besar,” kata Timbalan Ketua Menteri Datuk Amar Douglas Uggah Embas (gambar).

Uggah berkata demikian selepas membuat lawatan ke ARC pagi tadi, untuk melihat secara peribadi pembangunan projek itu.

“Saya telah merasai kedua-dua sayur itu dan (rasanya) boleh tahan… mungkin lebih enak daripada yang diimport dari China dan Australia kerana ia sangat segar.

“Ia adalah sayur-sayuran bernilai tinggi dan kami berharap dapat memindahkan teknologi kami ini kepada sektor swasta supaya mereka dapat menceburi penanaman secara komersial.

“Melalui cara ini kita dapat kurangkan import dan apabila mempunyai bekalan yang cukup, kita boleh eksport,” kata Uggah dalam kenyataan di sini semalam.

Uggah, yang juga Menteri Pemodenan Pertanian, Tanah Adat dan Pembangunan Wilayah negeri berkata kedua-dua sayur itu ditanam di dalam bangsal, disembur makanan tambahan organik mengikut jadual dan bebas racun perosak.

Beliau berkata sayur-sayuran itu juga telah menunjukkan toleransi yang tinggi terhadap perosak, penyakit dan cuaca di kawasan tanah rendah.

“Brokoli menggunakan benih dari Taiwan dan Jepun, tanaman itu boleh dituai dalam tempoh 75 hingga 81 hari selepas disemai. Benih kubis bunga pula diperoleh dalam negara dan Taiwan. Ia boleh dituai dalam tempoh 69 hingga 90 hari,” katanya.-Bernama

See author's posts